
Capitolul I: DEFINIREA NOŢIUNII

 

§1. Diferite abordări ale conceptului de crimă organizată

Crima organizată a generat dintotdeauna o preocupare serioasă în societatea modernă, datorită formelor în care se manifestă şi a modus-ului operandi în funcţie de care se schimbă constant condiţiile socio-economice şi politice, pe care, dealtfel, le reflectă. În ultima vreme a devenit evident şi deosebit de îngrijorător faptul că manifestările crimei organizate devin din ce în ce mai mult transnaţionale şi, ocazional, acestea ameninţă, chiar, securitatea globală. Această ameninţare este înregistrată, de exemplu, în analizele consecinţelor xxxxx ale dezmembrării fostei Uniuni Sovietice.

În contextul noilor tehnologii şi al schimbărilor geopolitice, anii ‘90 au fost martorii dezvoltării excesive a unor activităţi ale crimei organizate, cum ar fi cele privind traficul ilicit de droguri şi cel de fiinţe umane, furtul de maşini şi trecerea lor peste graniţă, dispariţiile de materiale radioactive nucleare. În anul 1994, ministerele de justiţie şi de interne din 22 de ţări europene au adoptat “Declaraţia de la Berlin”, care propune o mai strânsă colaborare şi asistenţă mutuală în privinţa acestor forme de crimă. Această iniţiativă, chiar modestă, cum a fost considerată, a subliniat o largă recunoaştere a nevoii de cooperare multinaţională efectivă în lupta împotriva crimei organizate.

În ciuda multitudinii de studii privind crima organizată, există, încă, controverse în ceea ce priveşte definirea, structura şi consecinţele sale, precum şi modul în care aceasta poate fi cel mai bine controlată în zilele noastre. Senzaţional, miturile şi lipsa informaţiei (sau dezinformarea) au constituit-o într-o temă mult folosită (chiar abuziv) în literatură, atât în cea populară, cât şi în cea academică. Singura certitudine pare să fie aceea că manifestările crimei organizate constituie o serioasă problemă socială care persistă, în ciuda eforturilor deosebite privind reglementarea şi sancţionarea acestor fenomene.

În SUA, atât Presidential Task Forces, cât şi mass-media au arătat că din 1950 până în 1970 crima organizată poate fi definită în mod predominant ca un fenomen italo-american (Kefauver, 1968; President’s Commission on Law Enforcement and Administration of Justice, 1967).

În abordarea, crimei organizate s-au subliniat adesea o serie de probleme cu care orice cercetător al acestui fenomen se confruntă. Cea mai evidentă dintre ele o constituie secretul acestor grupuri; este foarte greu de observat felul în care membrii grupurilor criminale interacţionează în cadrul grupului, dar şi cu cei din afară. În plus, asocierile cu oameni importanţi şi organizaţii, tranzacţiile legitime şi activităţile filantropice ale multora dintre aceste grupări criminale le asigură un scut protector.

Însă, paradigma confederaţiei criminalilor, priviţi ca structură foarte bine organizată, operând ierarhic sub reguli stricte şi sub un control centralizat, a fost discreditată. De asemenea, este clar că activităţile criminale sunt deseori angajate în afaceri legale. Relaţiile lor cu instituţiile de control şi cu organizaţiile politice sunt deseori armonioase şi au beneficii reciproce. În unele cazuri, grupurile criminale sunt ataşate parazitar întreprinderilor legale.

De aceea, precizarea acestei noţiuni trebuie nuanţată, deoarece se impune o analiză constantă a fenomenului crimei organizate, pentru că rapiditatea cu care se dezvoltă, adăugându-şi noi mijloace tehnice, informaţionale, de penetrare a cât mai multor nivele, impune din partea cercetătorilor fenomenului o adaptare la aceste noi realităţi.

Folosit deseori cu variate înţelesuri, prin prisma unor cercetări sociologice, economice, criminologice sau chiar încercând a fi definit de către cei implicaţi în lupta împotriva crimei organizate, termenului de “crimă organizată” i s-au adăugat tot timpul noi elemente datorate noilor forme de manifestare şi a noilor tipuri de activităţi ale crimei organizate. Astfel, s-a definit ca fiind “crimă organizată” un set de relaţii în jurul organizaţiilor ilegale, în timp ce alţii folosesc acest termen pentru a indica un grup de activităţi ilegale desfăşurate de un grup de agenţi dat.

În 1967, Task Force on Organised Crime a formulat o definiţie care stabileşte clar o legătură directă între ansamblul activităţilor crimei organizate şi managementul pieţelor ilegale. În timp ce crima obişnuită este tipic îndreptată înspre o redistribuire nedreaptă a resurselor, crima organizată are ca punct de plecare ideea de a dezvolta o activitate pentru care există o cerere spontană. În plus, organizaţiile criminale pot folosi violenţa în scopul de a obţine rezultatele dorite.

În acord cu acest punct de vedere, organizaţiile criminale ar arăta foarte mult ca nişte structuri elaborate – firme – ale căror afaceri au ca scop producerea de bunuri şi servicii legale pentru consumatori.

Analistul T.C.Schelling argumentează că definirea de mai sus a crimei organizate nu poate fi acceptată, deoarece nu acordă un rol central acelor activităţi care implică ameninţarea şi/sau practicarea violenţei. După Schelling, diferenţa dintre activităţile criminale obişnuite – care pot fi foarte bine organizate – şi crima organizată este aceea că doar ultima pare să guverneze şi să controleze întreaga structură economică interlopă.

Argumentul lui Schelling este construit în două trepte logice distincte. În primul rând, s-a arătat că noţiunea exactă de “crimă organizată” conţine în sine o idee de exclusivitate sau, pentru a folosi un termen mai concentrat, de monopol.

Într-adevăr, în acord cu Schelling, esenţial pentru afacerile organizaţiilor criminale este să dobândească un rol de instanţă decizională într-o arie dată (care poate fi geografică sau economică), precum şi să stabilească reguli privind taxele şi impozitele asupra afacerilor legale şi/sau ilicite, aceasta permiţând evitarea celor mai multe costuri şi a riscului existent în managementul direct al afacerilor. S-a considerat că a-ţi face propria regulă implică, în mod necesar, folosirea organizată a violenţei asupra unei arii date. În această privinţă, ideea lui Schelling privind organizaţiile criminale este mult mai aproape de cea a unui guvernământ, ce şi-a stabilit propriile-i reguli în zonele asupra cărora îşi extinde puterea.

Relativ recent (1983), Reuter stabileşte şi motivează o altă definiţie a crimei organizate care, implicit, respinge ambele abordări deja existente: “crima organizată consistă în organizaţiile care au durabilitate, ierarhie şi implicare în multiplicitatea activităţilor criminale”.

S-a constatat că există pieţe – atât legale, cât şi ilegale – unde organizaţiile criminale tind să se integreze vertical, cum ar fi: spălarea banilor, distribuirea pe scară a narcoticelor, mai ales în pieţele internaţionale, folosirea violenţei în scopuri de extorcare ş.a. În aceste pieţe există, fără îndoială, o luptă pentru putere, pentru activităţi competitive; în marea majoritate a celor mai puternice organizaţii se fac eforturi pentru stabilirea unei coordonări între ele. Această idee a unui control centralizat asupra unor părţi largi ale activităţilor criminale organizate a fost recent relevată de către procurorii italieni, care au început aşa-numitul “maxi-trial” împotriva capilor mafiei siciliene.

Tezele procurorilor au fost bazate pe evidenţa existenţei unei comisii a capilor locali şi a familiilor mafia, care acţionează ca un for de decizie centralizată pentru cele mai multe dintre activităţile lor economice. Avantajele ce rezultă dintr-o asemenea centralizare ar fi următoarele:

1. stabilirea unei clasificări în funcţie de bonitatea unităţilor economice, ce dezvoltă activităţi legale;

2. exercitarea preţurilor de monopol pe unele pieţe mai puţin deschise competiţiei externe;

3. internaţionalizarea unei externalităţi negative, datorită excesului de violenţă;

4. evitarea disipării resurselor printr-un lobby competitiv şi prin corupţie;

5. un management mai bun asupra portofoliului activităţilor riscante;

6. un acces mai uşor la pieţele financiare naţionale şi internaţionale.

Un alt aspect important în aprofundarea fenomenului crimei organizate şi a resorturilor sale interioare este legat de înţelegerea rolului jucat de guvernele legale (ca organe creatoare de lege şi care dispun şi de instrumentele necesare aplicării ei), precum şi a relaţiilor dintre crima organizată şi guvern, în ideea în care ambele funcţionează ca nişte instanţe care dispun de forţa şi instrumentele necesare pentru crearea şi impunerea unor reguli. Aceste relaţii nu sunt de obicei investigate de către economişti şi suportă mai multe abordări pentru o analiză eficientă a crimei organizate. Acest aspect implică relaţiile de conflict, de contrast dintre organizaţiile criminale, pe de o parte, şi politicieni şi birocraţi, pe de altă parte. Relaţiile de conflict existente între organizaţiile criminale şi instituţiile guvernamentale sunt cauzate de faptul că amândouă au nevoie să-şi dezvolte funcţiunile pentru a-şi exercita controlul asupra unui teritoriu dat. În ideea de a înţelege particularităţile organizaţiilor criminale, ca tip aparte de organizare care dispune de mijloace de impunere a propriilor reguli prin forţă, este nevoie, pe de o parte, să se analizeze circumstanţele în care guvernele legale îşi însuşesc un monopol nedisputat asupra puterii de a constrânge sau, alternativ, organizaţiile criminale succed în stabilirea controlului asupra unei zone – fie geografică, fie definitivă funcţional. 

Pe lângă conceptul de “crimă organizată”, mulţi autori se ocupă de definirea noţiunilor de “mafie” şi “corupţie”, în căutarea unor strategii eficiente de contracarare a fenomenului.

S-a remarcat că există confuzii între fenomenul crimei organizate şi mafie, în sensul că unele ţări nu recunosc existenţa unui fenomen în sine, ci admit doar o luptă împotriva mafiei, de exemplu.

Majoritatea analiştilor s-au axat, astfel, pe studierea particularităţilor specifice ale organizaţiilor criminale implicate în activităţi legale.

§2. Definirea conceptului de crimă organizată

Un punct de referinţă al studiilor în domeniu l-a constituit definiţia dată mafiei de către Giuseppe Rizzoleto şi Gaetano Mosca în lucrarea “Mafioţii din Vicaria”, scrisă în 1863. Potrivit acestor autori, “mafia reprezintă o expresie curentă, folosită pentru a desemna un grup de indivizi aroganţi şi violenţi, uniţi între ei prin raporturi secrete şi de temut, aflaţi la originea unor acţiuni criminale”.

Folosirea accepţiunii de mafie, conform definiţiei date de autorii lucrării menţionate s-a internaţionalizat şi nici un alt teoretician nu a încercat să-i dea altă interpretare. De altfel, acest concept nu a ridicat probleme atât timp cât nu exista accepţiunea de crimă organizată şi corupţie şi necesitatea delimitării sferelor de cuprindere a acestora.

Majoritatea specialiştilor în domeniu încearcă să caracterizeze crima organizată, folosindu-se de aceleaşi criterii luate în calcul de autorii lucrării “Mafioţii din Vicaria”, astfel: 

- în concepţia specialiştilor din ţările unde crima organizată se manifestă în mod pregnant în viaţa de zi cu zi, aceasta este definită prin existenţa unor grupuri de infractori, structurate în ideea înfăptuirii unor activităţi ilegale, conspirative, având drept scop principal obţinerea de profituri ilicite, la cote deosebit de ridicate;

- conform art. 16 din Constituţia mexicană, adoptată în 1993, şi a prevederilor Codului de procedură penală din Mexic, conceptul de crimă organizată este definit ca acţiunea a trei sau mai mulţi indivizi care se organizează în conformitate cu anumite reguli de disciplină, sub o anumită comandă ierarhică, pentru a comite infracţiuni cu violenţă, îndeosebi în scopuri lucrative.

La cea de-a V-a Conferinţă a O.N.U. privind prevenirea criminalităţii şi tratamentul infractorilor s-a elaborat o rezoluţie specială – Crima ca formă de afaceri – în care sunt subliniate patru criterii definitorii pentru crima organizată, respectiv:

· scopul: obţinerea de câştiguri substanţiale;

· legături: bine structurate şi delimitate ierarhic în cadrul grupului;

· specific: folosirea atribuţiilor şi relaţiilor de serviciu ale participanţilor;

· nivel: ocuparea de către participanţi a unor funcţii superioare în economie şi societate.

Din cele deja prezentate, rezultă în mod clar tendinţa de a se atribui conceptului de crimă organizată definiţia organizaţiilor criminale implicate în activităţi compatibile cu acest segment infracţional.

În Convenţia-cadru a Naţiunilor Unite împotriva crimei organizate se menţionează, la art. 1:

“1. În sensul prezentei Convenţii, prin crimă organizată se înţeleg activităţile unui grup de trei sau mai multe persoane, cu legături de tip ierarhic sau relaţii personale, care permit liderilor lor să realizeze profituri sau să controleze teritorii sau pieţe, interne sau străine, prin violenţă, intimidare sau corupţie, atât pentru sprijinirea activităţii criminale, cât şi pentru a infiltra economia legitimă, în special prin:

(a) trafic ilicit de droguri sau substanţe psihotrope şi spălarea banilor, aşa cum au fost definite în Convenţia Naţiunilor Unite împotriva traficului ilicit de stupefiante şi substanţe psihotrope din 19 decembrie 1988;

(b) trafic de persoane, aşa cum a fost definit în Convenţia pentru suprimarea traficului de persoane şi a exploatării prostituării altor persoane din 2 decembrie 1949;

(c) falsificarea de monedă, aşa cum a fost definită în Convenţia internaţională pentru suprimarea falsului de monedă din 20 aprilie 1929;

(d) traficul ilicit sau furtul de obiecte culturale, aşa cum a fost definit de Convenţia UNESCO asupra mijloacelor de interzicere şi prevenire a importului ilicit, exportului şi transferului drepturilor asupra proprietăţii culturale, din 14 noiembrie 1970, şi de Convenţia UNIDROIT asupra obiectelor culturale furate sau exportate ilegal, din 24 iunie 1995;

(e) furt de materiale nucleare, folosirea lor improprie sau ameninţarea folosirii lor împotriva publicului, aşa cum au fost definite de Convenţia privind protecţia fizică a materialelor nucleare, din 3 martie 1980;

(f) acte teroriste;

(g) trafic ilicit sau furt de vehicule cu motor;

(i) corupere a oficialităţilor publice.

2. În sensul prezentei Convenţii, crima organizată include comiterea unui act de către membrii unui grup, ca parte a activităţii infracţionale a unei asemenea organizaţii.”

O altă definiţie care suscită interes este cea dată de specialiştii polonezi, în 1996, şi inserată în Proiectul Convenţiei Internaţionale Împotriva Criminalităţii Transnaţionale Organizate. Potrivit acesteia, crima organizată reprezintă activităţile desfăşurate de orice grup, format din cel puţin trei persoane, care permit celor aflaţi la conducere să se îmbogăţească sau să controleze teritorii ori pieţe interne sau străine, prin folosirea violenţei, intimidării, corupţiei, urmărind fie să desfăşoare o activitate infracţională, fie să se infiltreze în economia legală.

Conceptele de criminalitate, crimă organizată şi mafie, reprezintă segmente infracţionale cu valenţe de fenomen, diferenţiate între ele prin:

a) gradul de pericol social al activităţilor infracţionale compatibile cu fiecare segment infracţional în parte, de natură să afecteze sectoare ale vieţii economice, sociale şi politice în stat;

b) nivelul de organizare şi structurare a asociaţiilor criminale, care se raportează la fiecare concept în parte;

c) metodele şi mijloacele folosite de organizaţiile criminale pentru atingerea scopului propus;

d) scopul urmărit.

Asociaţiile criminale reprezintă subiecţi infracţionali care, în raport cu nivelul de organizare şi structurare, metodele şi mijloacele folosite, scopul urmărit şi gradul de periculozitate socială a activităţilor infracţionale desfăşurate, de natură să afecteze sectoarele vieţii economice, sociale şi politice, se raportează la unul din cele trei concepte enunţate.

Delimitarea conceptelor de criminalitate, crimă organizată şi mafie, de cel de asociaţii criminale compatibile cu acestea, prezintă o importanţă deosebită pentru legiuitor.

Este dificil de incriminat, prin lege, conceptele de criminalitate, crimă organizată sau mafie, deoarece acestea implică o diversitate de acte şi fapte infracţionale, sancţionate în mod individual de legiuitor şi au o sferă de cuprindere greu de delimitat cu exactitate.

În raport cu cele patru criterii enunţate, conceptele de criminalitate organizată şi mafie ar putea fi delimitate după cum urmează: 

Într-o accepţiune mai largă, criminalitatea ar putea fi definită ca reprezentând totalitatea actelor şi faptelor infracţionale comise într-o anumită perioadă pe un spaţiu teritorial delimitat.

Deci, criminalitatea reprezintă acel segment infracţional care integrează activităţi ilegale comise de indivizi în mod individual sau care se asociază relativ întâmplător, prin diverse metode şi mijloace, urmărind scopuri variate.

Din cele două definiţii prezentate se desprind următoarele trăsături caracteristice:

- paleta activităţilor ilegale compatibile cu acest concept este practic nedelimitată;

- subiecţii actelor infracţionale pot fi persoane care acţionează în mod individual sau în cadrul unor asociaţii criminale;

- metodele şi mijloacele de acţiune ale subiecţilor infracţionali sunt nelimitate;

- scopurile urmărite de subiecţii infracţionali au un caracter divers.

Din definiţie nu rezultă gradul de periculozitate socială a delictelor compatibile cu aceste concepte şi nici nu se precizează dacă acestea aduc sau nu atingere unor sectoare ale vieţii economice, sociale şi politice în stat.

Teoretic, conform acestor definiţii, criminalitatea include toate actele şi faptele infracţionale ce se comit într-o anumită perioadă de timp, pe un spaţiu teritorial delimitat.

Crima organizată reprezintă acel segment infracţional la care se raportează activităţi ilegale de natură să afecteze grav anumite sectoare ale vieţii economice, sociale şi politice, desfăşurate prin diverse metode şi mijloace, în mod constant, planificat şi conspirativ, de către asociaţii de indivizi, cu o ierarhie internă bine determinată, cu structuri specializate şi mecanisme de autoapărare, în scopul obţinerii de profituri ilicite, la cote deosebit de ridicate.

Din definiţia conceptului de crimă organizată se desprind următoarele caracteristici esenţiale ale acesteia:

- activităţile ilegale specifice acestui segment infracţional prezintă un grad sporit de periculozitate, afectând grav anumite sectoare ale vieţii economice, sociale şi politice;

- activitatea infracţională este sistematizată, planificată, conspirativă, cu caracter de continuitate.

Asociaţiile infracţionale compatibile cu acest concept se caracterizează prin:

- stabilitatea unităţii infracţionale;

- existenţa liderului şi ierarhia subordonării;

-specializarea membrilor asociaţiei, decurgând din divizarea atribuţiilor ce au ca obiect obţinerea de mijloace financiare, spălarea banilor prin investirea acestora în activităţi economice oficiale etc.;

- existenţa unor mecanisme de neutralizare a controlului social.

Ca metode şi mijloace specifice asociaţiilor criminale, compatibile cu acest concept, sunt de reţinut, în mod deosebit, următoarele:

- preocuparea permanentă a membrilor asociaţiilor infracţionale de a corupe persoane influente din toate sectoarele vieţii economice, sociale şi politice, în special a funcţionarilor din sistemul justiţiei penale;

- informatizarea ca un indiciu al gradului avansat la care se situează asociaţiile criminale compatibile cu conceptul de crimă organizată.

Mafia reprezintă acel segment infracţional la care se raportează activităţi ilegale deosebit de periculoase, desfăşurate prin metode agresive de asociaţii de indivizi cu o structură organizatorică ierarhizată şi un lider autoritar, având la bază un cod de conduită obligatorie, ritualuri de admitere a membrilor şi o lege a tăcerii, în scopul instituirii controlului asupra unor sectoare ale economiei sau chiar asupra unor niveluri de decizie ale societăţii şi a obţinerii de câştiguri fabuloase.

Activităţile de tip mafiot presupun, în plus faţă de cele compatibile cu crima organizată, următoarele caracteristici: 

- se dezvoltă în concordanţă cu evoluţia structurilor statale, economice, politice şi sociale;

- prezintă un grad de periculozitate deosebit, deoarece urmăresc instituirea controlului asupra unor sectoare economice şi niveluri de decizie;

- în activitatea asociaţiilor criminale de tip mafiot prevalează metodele de acţiune agresive;

- scopul final al activităţilor mafiei îl constituie obţinerea unor câştiguri ilicite uriaşe.

Asociaţiile criminale de tip mafiot se delimitează de cele compatibile cu crima organizată şi prin următoarele particularităţi:

- modul de structurare a asociaţiilor mafiote urmează o linie tradiţională care depăşeşte uneori un secol de vechime;

- liderul asociaţiei se bucură de o autoritate deosebită în rândul membrilor acesteia, în majoritatea cazurilor având drept de viaţă şi de moarte asupra lor;

- admiterea noilor membri în asociaţie se face după o perioadă de iniţiere şi de testare a aptitudinilor infracţionale, printr-un ritual specific;

- toţi membrii asociaţiilor mafiote consimt să respecte legea tăcerii – omerta – care presupune o interdicţie absolută de a colabora cu autorităţile, încălcarea acesteia atrăgând după sine pedeapsa capitală;

- fiecare membru al asociaţiei mafiote, în funcţie de treapta ierarhică pe care se află, are un rol bine stabilit pentru activitatea infracţională pe care trebuie să o desfăşoare.

În concepţia Interpol-ului, organizaţiile criminale ar putea fi împărţite în cinci grupe distincte:

a) Familiile mafiei, în care se regăsesc, de regulă, structuri ierarhice, norme interne de disciplină, un cod de conduită şi o anumită diversitate de activităţi ilicite (cartelurile columbiene ale drogurilor, bandele de motociclişti etc.);

b) Organizaţiile profesionale, ai căror membri se specializează în una sau două tipuri de activităţi criminale (traficul de maşini furate, laboratoarele clandestine pentru fabricarea drogurilor, imprimerii clandestine de monedă falsă, răpiri de persoane pentru răscumpărare, jafuri organizate etc.);

c) Organizaţiile criminale etnice, ca rezultat al unor determinisme istorice, economico-sociale, culturale şi politice cum ar fi imensa disparitate a nivelurilor de trai, severitatea excesivă a procedurilor de imigrare, expansiunea geografică, permisivitatea legilor (Triadele – societăţi criminale chineze: Yakuza – Mafia japoneză; Kastafaris – grupări jamaicane şi altele);

d) Reciclarea banilor, fenomen internaţional cu o clientelă variată, vânzători stânjeniţi de milioane de dolari lichizi obţinuţi din afaceri ilicite, oameni de afaceri care încearcă să se sustragă de la plata impozitelor, deţinători de fonduri oculte destinate corupţiei şi mituirii, oameni obişnuiţi care încearcă să-şi ascundă capitalurile;

e) Organizaţiile teroriste internaţionale, care practică asasinatele, deturnările de avioane, răpirile de persoane etc. sub diferite motivaţii (politice, militare, religioase sau rasiale).

Terorismul internaţional constituie o formă de manifestare a crimei organizate transnaţionale, ale cărui consecinţe dramatice sunt resimţite de întreaga comunitate mondială.

Terorismul este o ameninţare netradiţională, care planează asupra Europei Centrale pentru următorii ani. Viitorologii, previzioniştii şi specialiştii în terorism au identificat cinci mari stadii în evoluţia terorismului pentru următorii 15 ani. Trei noi tendinţe mari ale terorismului sunt asociate cu schimbările din sistemul internaţional – superterorismul, adică folosirea armelor de distrugere în masă, terorismul etnic, religios şi anarhic şi, în sfârşit, fenomenul zonei cenuşii, în care coexistă terorismul, violenţa insurgentă şi lipsa legii. Europa Centrală se află în apropierea epicentrului formelor majore de terorism. Două forme majore sunt cele familiare, care continuă să existe, şi anume terorismul de stat şi terorismul politic tradiţional.

Superterorismul este folosirea de o manieră brutală a armelor de distrugere în masă (ADM): arme nucleare, biologice şi chimice (NBC). Această formă de terorism a preocupat guvernele occidentale încă de la începutul organizării activităţii lor de combatere a terorismului. De aceea, superterorismul nu este nou. Mulţi specialişti consideră că acesta a fost utilizat pe timpul războiului rece şi va continua să fie prezent pe durata tranziţiei către o nouă ordine mondială.

Analizând fenomenul crimei organizate ca un pericol social deosebit de important, specialiştii români, având în vedere formele de manifestare a acestuia în ţara noastră şi în corelaţie cu evoluţia sa în plan internaţional, definesc crima organizată ca fiind constituită din: activităţile desfăşurate de orice grup format din cel puţin trei persoane, între care există raporturi ierarhice ori personale, care permit acestora să se îmbogăţească sau să controleze teritorii, pieţe ori sectoare ale vieţii economice şi sociale, interne sau străine, prin folosirea şantajului, intimidării, violenţei ori corupţiei, urmărind fie comiterea de infracţiuni, fie infiltrarea în economia legală.

Constituie, de asemenea, acte de crimă organizată, orice alte infracţiuni prevăzute de legislaţia penală, dacă au fost săvârşite în condiţiile şi scopurile prevăzute mai sus.

În înţelesul acestei definiţii comune, crima organizată include şi comiterea oricărei infracţiuni de către un membru al grupului, ca parte componentă a activităţii ilicite a unei asemenea organizaţii.

Acest concept este inclus în proiectul Legii privind definirea şi sancţionarea activităţilor infracţionale pe linie de crimă organizată, promovat Parlamentului României.

Ca urmare, organele judiciare din România au în atenţie grupările de infractori străini sau autohtoni, care se disting prin următoarele trăsături:

· organizare, planificare, lider şi ierarhie stabile în cadrul grupului;

· concentrarea scopului principal al activităţii;

· folosirea violenţei, a altor forme de intimidare şi preocuparea constantă de a corupe persoane responsabile din sistemul de apărare a ordinii publice şi din sfera justiţiei;

· logistică şi dotare tehnică corespunzătoare scopului urmărit;

· ermetism şi conspirativitate pentru a se evita pătrunderea unor elemente străine, folosirea forţei în interior pentru respectarea ordinii şi ierarhiei;

· crearea şi utilizarea unei reţele de tăinuitori;

· cooperarea planificată şi pe termen lung între infractori, motivată de dorinţa de profit sau putere;

· utilizarea de mijloace frauduloase, care vizează neutralizarea mecanismelor controlului de stat;

· flexibilitate, rapiditate şi capacitate de penetrare a altor medii, organizaţii şi autorităţi.

În ceea ce priveşte fenomenul corupţiei, generalizat la nivelul societăţii moderne şi acutizat în societăţile estice, foste totalitare, analiştii au căutat să descopere cauzele determinante ale corupţiei, arătând mediul în care aceasta ar putea lua naştere – fie că este vorba despre factori internaţionali, naţionali sau factori instituţionali specifici – şi modul în care diferiţi protagonişti ai corupţiei interacţionează şi se organizează în conducerea acestei activităţi. În acelaşi timp ei încearcă să identifice efectele corupţiei asupra dezvoltării economiei, în considerarea tuturor formelor corupţiei şi asupra caracteristicilor acestor forme care sunt mai importante pentru activitatea economică. Se identifică distorsiunile generate de corupţie în activitatea economică, împreună cu modul în care aceste distorsiuni redirecţionează activitatea în direcţii subopţionale. 

În acest domeniu – al corupţiei – nu sunt realizate până în prezent decât nişte studii empirice.

Evaluarea impactului corupţiei asupra dezvoltării economice a fost deseori absentă din analizele economice, dar astăzi este un subiect care necesită multă atenţie. De aceea, analiştii caută să stabilească un cadru pentru analizarea problemelor complexe din jurul corupţiei. Un astfel de cadru ar putea stabili bazele unor studii (ce trebuie făcute cât mai repede) aplicate concret pe specificul fiecărei ţări, fiind fundamental pentru orice analiză să încerce să găsească soluţii la concrete.

Aşadar, este necesară o abordare concretă a problemelor corupţiei şi să se contureze o politică de strategie împotriva acestui fenomen.

Este cunoscut că starea proprie societăţilor bulversate de revoluţii sau crize sociale de amploare o constituie disconfortul social, materializat în insecuritatea cetăţeanului şi a societăţii.

Privită ca fenomen social, corupţia este expresia unor manifestări de descompunere morală şi degradare spirituală; ea reprezintă o problemă socială complexă, ale cărei modalităţi de manifestare, consecinţe sociale şi căi de soluţionare interesează opinia publică şi nivelul instituţionalizat al controlului social.

În acest context, fenomenul corupţiei include toate faptele şi actele unor subiecţi de drept care, profitând de funcţia sau poziţia socială pe care o ocupă, acţionează pentru obţinerea unor avantaje personale, prin mijloace ilicite, renunţând la respectul faţă de lege şi morală, ca o reflectare a stării de decădere a societăţii.

Corupţia este percepută de majoritatea segmentelor populaţiei ca un fenomen deosebit de grav şi periculos, care subminează structurile de putere şi autoritate şi se referă, mai ales, la darea şi luarea de mită, primirea de foloase necuvenite şi traficul de influenţă. Întrucât la săvârşirea acestor infracţiuni, în care sunt implicaţi uneori demnitari sau foşti demnitari, reprezentanţi ai guvernului, parlamentari, magistraţi şi cadre din instituţiile care trebuie să apere respectarea legii determină, în rândul populaţiei, o percepţie negativă asupra credibilităţii instituţiilor publice.

Obiectivele marii corupţii sunt duble - profitul şi puterea – şi ele se pot realiza numai prin infiltrarea în structurile de stat şi utilizarea canalelor internaţionale.

Concepută în cel mai popular sens al cuvântului, corupţia reprezintă folosirea abuzivă a puterii în avantaj propriu.

În procesul tranziţiei României la economia de piaţă, fenomenul corupţiei a suferit şi suferă modificări cantitative şi calitative, manifestate prin dorinţa avidă a întreprinzătorilor şi investitorilor particulari de a obţine, în timp scurt, profituri uriaşe, prin utilizarea unor mijloace ilicite (mită, abuz etc.). Actele de corupţie au sporit considerabil, implicând funcţionari din toate domeniile vieţii economice şi sociale, iar pericolul social concret al acestor fapte s-a localizat în cuantificarea unor prejudicii patrimoniale enorme, produse patrimoniului public, uneori cu consecinţe deosebit de grave la nivelul întregii structuri economice, ireparabile sau imposibil de evaluat.

Pentru sistemul de drept penal românesc, corupţia este un concept normativ prioritar, ce desemnează încălcarea sau transgresiunea ilegală şi imorală a normelor referitoare la îndatoririle funcţionarului public, agenţilor economici sau persoanelor care efectuează diferite operaţii financiare sau bancare.

Plecând de la acest înţeles larg, putem identifica în legislaţia penală, chiar de la începutul ei şi până în prezent, o serie de incriminări care au drept mobil un numitor comun, respectiv avantajul material. Termenul de corupţie, cu înţelesul de avantaj material, a fost introdus în legislaţia română, o dată cu Codul penal, intrat în vigoare la 1 ianuarie 1969, şi reluat în Legea 83/21 iulie 1992 privind procedura urgentă de urmărire şi judecare pentru unele infracţiuni de corupţie. Astfel, prin act de corupţie se înţelege orice faptă prin care o persoană încearcă ori reuşeşte să determine un funcţionar aflat în exerciţiul atribuţiilor ca în schimbul unor foloase materiale sau al altor avantaje necuvenite, să comită un act contrar legii ori îndatoririlor sale de serviciu sau să favorizeze, în orice mod, persoanele implicate.

Drept urmare, apare ca justificată lărgirea sferei faptelor incriminate în cadrul acestor categorii de infracţiuni, în strânsă legătură cu transparenţa activităţii economice şi cu diversificarea formelor de manifestare a lor.

Recepţionată ca un adevărat flagel care tinde să erodeze înseşi bazele instituţiilor fundamentale ale statului de drept, corupţia, cu profunde rezonanţe internaţionale, constituie un fenomen care în prezent îngrijorează atât guvernele, cât şi opinia publică din întreaga lume.

 

§3. Crima organizată în societăţile post-comuniste

Concluzionăm prin a adăuga că, prin amploare şi consecinţe, criminalitatea – şi în cadrul acesteia, în mod special, crima organizată - constituie în prezent o problemă ce preocupă în cel mai înalt grad toate statele lumii, guvernele, organismele internaţionale, specialiştii în domeniu, inclusiv Organizaţia Naţiunilor Unite.

La Conferinţa Ministerială Mondială asupra Crimei Organizate, ţinută la Neapole, în noiembrie 1994, preşedintele ONU sublinia, în intervenţia sa, că nici o ţară şi nici un continent nu mai sunt ocolite de crima organizată, care a devenit un fenomen mondial.

Societatea umană se află în faţa unei considerabile perfecţionări şi a unei organizări din ce în ce mai subtile a criminalităţii care, în unele privinţe, ţine pasul cu modernizarea organizării societăţii legitime şi a dezvoltării tehnologiei.

Fenomenul infracţional cunoaşte o creştere fără precedent, iar prin formele noi de manifestare, prin caracterul tot mai organizat, pericolul sporit şi internaţionalizarea evidentă, constituie o ameninţare la adresa comunităţii umane, a instituţiilor democratice şi chiar a statelor.

Structurile crimei organizate dovedesc astăzi o mare capacitate de adaptare la schimbările de condiţii şi situaţii, alegând foarte rapid acel teritoriu al economiei care le oferă câştigurile cele mai mari şi posibilităţile concrete de a penetra instituţiile sociale şi ale ordinii juridice.

Acest lucru a devenit posibil întrucât criminalitatea abordează astăzi, alături de segmentele tradiţionale (producerea ilegală şi traficul de alcool şi ţigări, jocuri de noroc, prostituţie şi traficul de carne vie), noi domenii de mare prosperitate cum sunt: producţia şi traficul de stupefiante, arme şi materiale radioactive, contrabanda cu deşeuri toxice, spălarea banilor murdari, traficul cu opere de artă etc.

Referitor numai la criminalitatea europeană, după prăbuşirea comunismului, se poate afirma că, în majoritatea ţărilor, aceasta s-a amplificat peste măsură, bandele mafiote şi organizaţiile criminale întronând insecuritatea şi profitând enorm de pe urma comerţului ilicit.

De ce apare şi se dezvoltă fenomenul crimei organizate în ţările aflate în tranziţie?

Pe timpul orânduirii totalitare, gradul de penetrare a ţărilor cu regim dictatorial de către crima organizată internaţională era mult mai redus decât în ţările democratice, tocmai din cauza supravegherii generale a societăţii, a economiei şi datorită conducerii centralizate a statului, iar despre crima organizată transfrontalieră nu se punea problema în condiţiile în care libera circulaţie a cetăţenilor lipsea cu desăvârşire.

O dată cu prăbuşirea acestui tip de sistem şi cu iniţierea perioadelor de tranziţie spre societatea democratică, apare fenomenul de relaxare a controlului instituţiilor statului asupra societăţii, îndeosebi a serviciilor secrete asupra cetăţeanului, implicit asupra fenomenului crimei organizate. Această relaxare decurge din prăbuşirea vechiului sistem de control într-un timp relativ scurt şi de incapacitatea noii societăţi de a-şi construi, în acest interval, noile mecanisme de autoprotecţie.

Din punct de vedere economic, sistemul centralizat trece printr-un proces parţial sau total de dezintegrare. Acest proces, deosebit de accelerat în unele ţări, se dezvoltă, în general, în condiţiile unui vid legislativ, a lipsei de transparenţă şi experienţă, cauze care duc la accentuarea fenomenului general de corupţie.

În aceste condiţii politico-economice, cine au fost şi sunt cei pregătiţi să profite de noua situaţie?

Experienţa din ţările aflate în tranziţie arată că cei care s-au acomodat cel mai bine în această perioadă au fost îndeosebi membrii fostei nomenclaturi comuniste, foştii membri ai serviciilor secrete şi cei care au deţinut posturi cheie în structuri economico-administrative. Deşi nu au avut fondurile necesare achiziţionării pe căi licite a proprietăţilor, ei s-au bazat şi uzitează de un vast sistem de influenţă, informaţii şi relaţii, precum şi pe o dorinţă nemăsurată de acumulare a averilor în timp foarte scurt, în această perioadă de tranziţie.

În unele cazuri, structurile create de aceste persoane au reprezentat primele nuclee ale sistemului de crimă organizată.

Ulterior, aceste nuclee, bazate pe interesul reciproc, s-au putut conecta cu sistemul crimei organizate din exteriorul ţărilor respective şi chiar cu organizaţii teroriste.

La un moment dat, interesele lor pot deveni divergente, creând condiţii pentru conflicte violente.

Algoritmul după care acţionează structurile crimei organizate în ţările post-comuniste poate fi definit în următorul fel: structurile crimei organizate încearcă să dubleze instituţiile statului; dacă primesc o ripostă din partea acestora, încearcă să coopereze, ajungând la un stadiu identificat drept corupţie de stat, într-un final putând să se ajungă la substituirea totală a acestor instituţii, care devin doar ramificaţii şi tentacule ale organizaţiilor criminale. În această ultimă situaţie, dezintegrarea respectivului stat se desfăşoară într-un ritm foarte rapid, fapt ce poate să producă puternice dezechilibre interne şi, în cazuri mai grave, chiar să ameninţe arhitectura regională de securitate.

Cu ocazia unei conferinţe care a avut loc la începutul lunii mai 1996 la Manilla – Filipine, pe tema prevenirii crimei organizate, Eduardo Vetere, directorul Departamentului de Justiţie Criminală al Organizaţiei Naţiunilor Unite afirma: “Grupurile criminale îşi întind plasele pe ansamblul planetei şi profiturile lor anuale însumate depăşesc cifra faraonică de 1000 miliarde dolari, echivalentul bugetului federal al S.U.A.”.

Pe baza acestor date, se poate afirma că, astăzi, crima organizată a ajuns să fie principalul inamic al stabilităţii interne, iar experţii în domeniu au elaborat previziuni pertinente din care rezultă că situaţia se va înrăutăţi considerabil, în toată Europa, unde criminalitatea va avea componenţa şi dimensiunile celei înregistrate în S.U.A., Rusia şi sudul Italiei. Dacă nu se va acţiona cu hotărâre împotriva dezvoltării crimei organizate, aceasta va ajunge să influenţeze decisiv viaţa politică, mass-media, administraţia publică, justiţia şi economia, iar bazele ordinii sociale vor fi profund afectate.

Din aceste considerente se impune cu necesitate cunoaşterea situaţiei existente în diferite ţări, pentru ca, pe această bază, să se poate interpreta situaţia din ţara noastră şi să se stabilească măsurile strategice de contracarare.

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

Capitolul II: CRIMA ORGANIZATĂ ÎN ROMÂNIA

§1. Forme ale crimei organizate

A. Crima organizată şi corupţia în unele sectoare strategice

a) Infracţiuni în sectorul financiar-bancar

Se poate afirma că o parte a sistemului bancar din România a fost utilizată pentru spălarea banilor murdari rezultaţi din afacerile de mare contrabandă şi din acte de evaziune fiscală, trafic de droguri, maşini furate etc.

Au fost constatate procedee tipice de spălare a banilor, fluxul acestora fiind, în acest moment, în cea mai mare proporţie dinspre România spre alte ţări ale lumii şi, drept urmare, multe fonduri ale societăţilor comerciale cu capital de stat sau mixt au fost înghiţite de mafia care acţionează în sistemul financiar-bancar.

Analiza fenomenului infracţional financiar-bancar a scos în evidenţă anumite modalităţi specifice de comitere a infracţiunilor în acest domeniu, dar şi unele condiţii ce au favorizat amplificarea acestora:

· acordarea ori facilitarea obţinerii preferenţiale a unor credite de către diverşi funcţionari bancari, pe fondul comiterii unor acte de corupţie ori al unor interese directe pe care aceştia le aveau în societăţile creditate;

· emiterea de documente de plată ale unor instituţii de credit ori persoane particulare, fără a exista garanţie sau acoperirea real necesară efectuării acestor operaţiuni;

· folosirea creditelor bancare, acordate unor societăţi comerciale de către administratorii acestora, în totalitate sau parţial, în interes personal;

· prezentarea şi acceptarea, cu ocazia contractării unor credite, de garanţii, ipoteci ori gajuri cu valori supraevaluate ori deja angajate;

· inducerea în eroare a băncilor finanţatoare, prin folosirea de către administratorii unor societăţi comerciale de documente fictive, referitoare la bonitatea acestora, activitatea, veniturile sau patrimoniul social;

· acordarea de credite cu dobândă bonificată, în baza unor documente false, prin care se atesta executarea unor operaţiuni productive care, prin efectul legii, presupun o astfel de înlesnire bancară.

b) Infracţiuni în sectorul construcţiilor de maşini

În acest domeniu, corupţia a atins dimensiuni de fenomen, prin încheierea de tranzacţii cu clauze net dezavantajoase întreprinderilor cu capital de stat, chiar de către factorii decizionali, desemnaţi să le asigure buna gestionare, în interesul obţinerii de avantaje materiale personale. Astfel, au fost încheiate contracte comerciale, la export şi la intern, cu firme fără bonitate; ulterior, acestea nu au mai achitat mărfurile livrate ori le-au plătit cu mari întârzieri, operaţiunile camuflând, adesea, creditarea oneroasă a firmelor partenere.

c)Infracţiuni în sectoarele metalurgic, siderurgic şi al resurselor energetice 

Şi în acest sector au fost utilizate aceleaşi metode ale contractelor dezavantajoase, pe bază de comision confidenţial, apelându-se la documente fictive, cu urmări similare: mari prejudicii.

Infracţiunile descoperite şi instrumentate în aceste sectoare au fost comise, de regulă, prin folosirea următoarelor metode ilicite:

· falsificarea datelor înscrise în documentele de export, privind compoziţia chimică a materialelor;

· creşterea artificială a preţului la utilajele şi materiile prime importante, diferenţele fiind încasate în străinătate, în timp ce firmele s-au sustras de la plata unei părţi însemnate a impozitului pe profit;

· scăderea preţului produselor exportate, urmărindu-se, prin aceleaşi procedee, sustragerea de la plata unor taxe şi obligaţii la buget şi transferuri ilegale de valută în străinătate;

· casări abuzive de utilaje şi instalaţii şi neluarea măsurilor necesare de conservare a patrimoniului;

· concesionarea unor exploatări naturale către investitori străini, cu înscrierea de date false privind calităţile terenurilor;

· organizarea de licitaţii formale pentru vânzarea de active, angajarea unor lucrări de investiţii ori cumpărarea pachetului majoritar al acţiunilor societăţilor de profil;

· folosirea reţelelor electrice pentru importul de energie ieftină şi micşorarea activităţii unităţilor din sistemul naţional în scopul falimentării acestora, pentru eliminarea concurenţei.

d) Infracţiuni în domeniul petrolier

Cazuistica instrumentată relevă faptul că o serie de factori de decizie din structurile teritoriale şi centrale ale industriei chimice şi petrochimice au săvârşit grave abuzuri şi ilegalităţi în sfera aprovizionării, transportului, prelucrării şi valorificării ţiţeiului şi produselor derivate, în scopul obţinerii de importante avantaje materiale.

În numeroase situaţii, în sistemul de aprovizionare şi desfacere al acestor produse s-au interpus, în mod nejustificat, verigi intermediare (firme româneşti sau străine), ca urmare a unor interese particulare sau de grup din societăţile comerciale de stat cu atribuţii în acest domeniu.

Societăţi comerciale cu capital majoritar de stat au importat mari cantităţi de ţiţei, pe care l-au declarat ca fiind necesar pentru prelucrare în sistem processing, în realitate petrolul respectiv fiind valorificat la intern, direct sau prin firme intermediare, prin acordarea de scutiri de impozite şi neperceperea taxelor vamale, prin care bugetul de stat a fost grav prejudiciat.

Au avut loc substanţiale scurgeri de venit naţional peste graniţă, prin exportul de produse petroliere la preţuri mai mici decât cele interne şi sub preţul bursei internaţionale, practic, la preţuri subvenţionate de către statul român.

Uneori, aceleaşi produse petroliere s-au reîntors în ţară cu licenţa de import, concurând în acest mod propriile produse de pe piaţa internă, iar în alte cazuri s-au schimbat destinaţiile produselor petroliere de export la intern, favorizându-se, astfel, o serie de firme private în care factorii decizionali din sistemul petrolier erau direct interesaţi.

e) Infracţiuni în sectorul prestărilor de servicii

S-au comis multiple acte de corupţie şi alte ilegalităţi, în special cu ocazia autorizării şi derulării unor activităţi permise numai în anumite condiţii prevăzute expres de lege şi care, de regulă, nu sunt respectate de cei ce au solicitat şi obţinut autorizaţiile sau avizele necesare.

Sunt tot mai frecvente cazurile de eludare a prevederilor legale, specifice domeniilor drepturilor de autor şi drepturilor conexe, copyright-ului, publicităţii şi mass-media, în sectorul caselor de amanet, al repartizării de locuinţe din fondul locativ de stat, declarării şi schimbării sediilor sociale ale societăţilor comerciale, legalizării unor documente şi acte de proprietate în sistemul notarial privat, recrutării şi detaşării forţei de muncă la lucru în străinătate, etc.

f) Infracţiuni în domeniul flotei maritime, fluviale şi de pescuit oceanic

În gestionarea flotei maritime a României s-au comis multiple şi grave ilegalităţi, care au avut drept consecinţă anihilarea aproape totală a capacităţii de decizie a proprietarilor legali ai imensului patrimoniu naval şi producerea unor imense prejudicii avuţiei naţionale.

În acelaşi timp, administrarea frauduloasă, materializată, de regulă, în închirieri de nave unor firme ad-hoc constituite, a făcut ca multe nave să fie grevate de mari obligaţii financiare, determinând statul român la intervenţii directe şi costisitoare pentru ameliorarea situaţiei, ce creează efectiv premisele dispariţiei acestui sector economic de importanţă strategică.

Pentru punerea în practică a acestor operaţii cu potenţial de subminare a economiei naţionale, au colaborat eficient cercuri de interese interne şi externe, organizate în structuri de tip mafiot şi s-au utilizat mijloace şi metode caracteristice crimei organizate.

g) Infracţiuni privind corupţia

Actele de corupţie (luarea şi darea de mită, primirea de foloase necuvenite şi traficul de influenţă) au înregistrat, în întreaga perioadă parcursă de societatea românească după decembrie 1989, o ascendenţă deosebită, cu mult peste dinamica medie a infracţiunilor săvârşite în economia naţională.

Aceste acte se întâlnesc în aproape toate domeniile în care se angajează raporturi între persoanele fizice şi juridice, române şi străine, atât în sfera relaţiilor economice, cât şi a prestărilor de servicii, câştigul personal ilicit fiind ridicat la rangul de concept, prin: nerespectarea atribuţiilor de serviciu de către unii funcţionari publici, transferurile ilegale de proprietate, intermedierea afacerilor economico-financiare cu eludarea legislaţiei în vigoare ş.a.

Majoritatea infracţiunilor complexe, descoperite în economie, privind procesul de privatizare, evaluarea şi vânzarea activelor şi societăţilor cu capital de stat, transferurile ilegale de capital şi patrimoniu, organizarea şi funcţionarea societăţilor cu capital privat, sustragerile de mari proporţii au fost însoţite de acte de corupţie comise, de cele mai multe ori, de către persoane cu funcţii de conducere şi atribuţii de control.

Agenţii economici cu capital public, mixt şi privat, persoane fizice, cetăţeni români şi străini, comercianţi de toate categoriile, reprezentanţi ai organizaţiilor cooperatiste, interesaţi în realizarea unor profituri ilicite, prin eludarea legilor, au urmărit şi realizat coruperea a numeroşi funcţionari publici, cu atribuţii în protecţia consumatorilor, a intereselor cetăţenilor şi ale statului.

Implicarea în activităţi cu caracter privat a unor persoane din conducerea unităţilor de stat, prin înfiinţarea directă sau prin intermediari, de firme cu profil similar unităţilor cu capital de stat şi aprovizionarea acestora în mod preferenţial, de cele mai multe ori ilegal, cu materiale, utilaje şi forţă de muncă au determinat, de asemenea, numeroase acte de abuz şi corupţie.

Organizarea şi funcţionarea necorespunzătoare a controlului financiar intern şi de gestiune din regiile autonome şi societăţile comerciale cu capital de stat au generat numeroase acte de corupţie în domeniul economic.

Încheierea de contracte economice între societăţile comerciale pentru aprovizionare, desfacere ori prestări servicii şi lucrări de construcţii a fost condiţionată, în numeroase cazuri, de pretinderea şi primirea unor importante sume de bani sau alte avantaje materiale, sub forma comisionului (procent raportat la cifra de afaceri) care, de cele mai multe ori, a fost depus în conturi personale în ţară sau străinătate.

Numeroase persoane fizice şi societăţi comerciale private, profitând de imperfecţiunile reglementărilor legale în vigoare, dar şi de exercitarea insuficientă a controlului fiscal şi financiar, au desfăşurat ample acţiuni de contrabandă şi evaziune fiscală, fundamentate pe acte de corupţie.

De asemenea, s-au diversificat formele şi metodele de valorificare a produselor, valorilor şi avantajelor rezultate din actele de mare criminalitate economico-financiară şi corupţie.

Fenomenul corupţiei s-a agravat pe fondul insuficienţei şi ambiguităţii cadrului legislativ şi al unor disfuncţionalităţi ce persistă în colaborarea organelor şi instituţiilor abilitate de lege să contribuie la aplicarea acesteia.

Astfel, în toate cauzele penale privind criminalitatea economico-financiară, cu componenta ei de bază – corupţia, sistemul probator din România, organele de justiţie şi ale Ministerului Public impun, înaintea începerii urmăririi penale şi a dispunerii măsurilor asiguratorii de recuperare a prejudiciilor, prezentarea concluziilor unor verificări de specialitate şi expertize care, în general, necesită perioade foarte mari de timp şi eforturi financiare importante.

Corupţia a fost şi este generată nu numai de criza social-economică, ci şi de alte multiple cauze, cum sunt: slăbirea autorităţii statale, degradarea nivelului de trai, alterarea judecăţii morale, lipsa unor pârghii eficiente de control, diminuarea încrederii populaţiei în instituţiile şi valorile sociale, neadaptarea legislaţiei la condiţiile economice şi sociale etc.

Ea a fost generată şi favorizată, în acelaşi timp, de descentralizarea deciziilor şi a structurilor administrative, de autonomia funcţională şi liberalizarea economică la nivelul instituţiilor publice şi al agenţilor economici, în condiţiile lipsei de fermitate şi de autoritate ale organelor de control şi instituţiilor publice, de imoralitatea unor funcţionari ai statului.

Afectând cu o gravitate fără precedent aproape toate structurile şi instituţiile publice şi private, cu implicarea şi participarea prin complicitate, constrângere sau şantaj a unor agenţi economici, funcţionari publici sau agenţi privaţi, crima organizată şi criminalitatea economico-financiară, împreună cu componenta lor de bază – corupţia, sunt percepute de majoritatea populaţiei ca fenomene extrem de grave şi periculoase, care lezează grav normele şi principiile de dreptate şi justiţie socială.

B. Traficul şi consumul de droguri

Din analiza cazurilor descoperite şi a informaţiilor existente, se pot trage următoarele concluzii:

a. România prezintă un interes din ce în ce mai mare pentru reţelele de traficare a haşişului din Africa şi a cocainei din America de Sud spre statele membre ale Uniunii Europene, mai ales Germania, Olanda, Belgia, Austria, Italia şi Spania;

b. o mică parte din drogurile care intră în România rămâne în ţară; cantităţile mari sunt valorificate de traficanţi în ţările cu consum masiv.

România reprezintă principalul tronson al celei de-a doua rute balcanice de transport al drogurilor către Europa Occidentală, care pleacă din Turcia şi sfârşeşte în Germania.

Dintr-o fostă ţară de tranzit, România a ajuns în prezent şi teritoriu de depozitare; drogurile sunt introduse, în special, prin frontiera de sud, sunt stocate pentru diferite perioade de timp, iar în final redistribuite spre ţările cu consum ridicat. Acţiunile de pregătire şi ascundere se fac prin diverse firme ce desfăşoară în mod legal activităţi comerciale.

În general, conducătorii reţelelor de traficanţi de droguri, atât cei care dispun livrarea mărfii, cât şi cei care sunt adevăraţii destinatari ai acesteia, se află în afara teritoriului României, în ţara noastră fiind depistaţi (arestaţi) curierii şi însoţitorii mărfii (fapt pentru care nu s-a reuşit confiscarea sumelor rezultate din vânzări).

În ordinea participării la comiterea infracţiunilor la regimul drogurilor, după cetăţenii români urmează cetăţenii turci şi arabi.

În ceea ce priveşte consumul de droguri, în afara cetăţenilor străini au început să folosească asemenea substanţe şi cetăţenii români, în special prostituatele, tinerii din licee şi alte categorii socio-profesionale.

Există indicii că organizaţiile criminale privesc România nu numai ca o ţară de tranzit, dar şi ca o piaţă de desfacere a drogurilor, într-o perspectivă nu prea îndepărtată.

Factorii care facilitează traficul de droguri în România sunt:

a. poziţia geografică deosebită a României a făcut ca aceasta să fie luată în calcul de către reţelele de traficanţi de droguri ca un important cap de pod ce face legătura între Orient şi Occident;

b. situaţia conflictuală din statele ex-iugoslave a făcut ca, pentru o perioadă de timp, centrul de greutate al traficului de droguri să se transfere pe cel de-al doilea segment al rutei balcanice, care include şi România;

c. deschiderea graniţelor României a condus la o creştere enormă a numărului de mijloace de transport şi mărfuri ce intră şi ies, în şi din ţară, situaţie ce conferă organizaţiilor criminale posibilităţi largi de camuflare a drogurilor şi de tranzitare a teritoriului ţării;

d. sumele tentante oferite de traficanţi pentru facilitarea traficului de droguri le-a permis să atragă în aceste activităţi şi cetăţeni români, care servesc, de regulă, drept curieri, ghizi şi, mai nou, ca distribuitori;

e. lipsa unui aparat poliţienesc specializat în combaterea acestei activităţi, dotarea tehnică necorespunzătoare, la care s-a adăugat o legislaţie insuficient conturată şi prea îngăduitoare a încurajat traficul de droguri.

C. Falsul şi traficul ilicit de monedă

În lume, falsul de bani şi alte titluri de valoare, precum şi traficul cu astfel de mijloace de plată contrafăcute cunosc o recrudescenţă îngrijorătoare. Analiza datelor şi informaţiilor existente atestă faptul că şi în România s-au organizat şi acţionează reţele de traficanţi care au ca activitate principală procurarea şi plasarea de valută falsă.

Printre factorii favorizanţi amintim noile reglementări din România privind permisivitatea deţinerii de valută de către persoane fizice şi juridice, la care se adaugă libertatea de deplasare în exterior şi creşterea fără precedent a activităţilor comerciale, în condiţiile iniţierii procesului de privatizare. Acestea au condus la o adevărată goană după valută din partea cetăţenilor români, cei mai mulţi neavizaţi asupra elementelor caracteristice de protecţie a bancnotelor străine.

Schimbul de valută “la negru” a permis plasarea rapidă a bancnotelor false provenite din exterior.

Numărul mare de fotocopiatoare color introduse în România, care au atins performanţa de a reproduce, aproape perfect, cu ajutorul fasciculului laser, ambele feţe ale bancnotelor, îndreptăţeşte îngrijorarea organelor de poliţie şi a serviciilor specializate bancare.

În ce priveşte moneda naţională, Leul rămâne în continuare lipsit de elementele de siguranţă forte, utilizate în majoritatea statelor, putând fi uşor contrafăcut, inclusiv pe copiatoare color şi prin scanare pe calculator, acestea fiind metodele cele mai frecvent utilizate.

 

 

 

 

D. Traficul ilegal cu autoturisme furate

Această activitate a luat o amploare deosebită şi în România, infractorii autohtoni făcându-şi tot mai simţită prezenţa în reţelele italiene, germane, poloneze, bulgare, ucrainiene, ungare şi din Republica Moldova. Se constată existenţa unei colaborări infracţionale între diferitele filiere de hoţi şi traficanţi, materializate îndeosebi în valorificarea de maşini furate, acoperirea faptelor prin documente contrafăcute ori falsificate, transportul autoturismelor furate pe diverse rute pentru beneficiari prestabiliţi şi chiar schimburi de asemenea autovehicule.

Înlesnirile vamale privind introducerea şi scoaterea, în şi din România, de diverse bunuri, cu deosebire în primii 2-3 ani post-totalitari, au fost exploatate cu promptitudine de organizaţiile criminale, care au inclus ţara noastră în ruta balcanică de tranzitare a autovehiculelor furate din Occident către Orient, folosind-o, totodată, ca o piaţă rentabilă de desfacere.

Se apreciază că această problematică se va extinde, ca urmare a creşterii plafoanelor taxelor de import la autovehiculele străine, pe care mulţi vor încerca să le evite, comandând în consecinţă maşini furate însoţite de documente false. De asemenea, traficanţii, prin legăturile infracţionale create deja în rândul unor vameşi, recurg la introducerea în ţară a unor autoturisme furate pentru care obţin chitanţe vamale ce atestă plata taxelor vamale pe repere mari, cum sunt caroseriile şi motoarele, iar pentru eludarea taxelor vamale vor uzita, în mod repetat, certificate de repatriere cumpărate de la titulari ori contrafăcute.

E. Traficul cu opere de artă

Ocrotirea patrimoniului cultural a constituit o preocupare atentă a statului român, încă din secolul trecut România fiind printre primele ţări din Europa care, începând cu anul 1892, dispunea de o lege privind monumentele şi obiectele antice.

Ulterior, regimul juridic al valorilor patrimoniului naţional cultural a fost mult mai bine conturat prin adoptarea unor acte normative. Prin Legea nr.63/1974 şi actele normative de aplicare a acesteia, s-a legiferat în mod unitar, pe tot cuprinsul ţării, identificarea, evidenţa, păstrarea, conservarea, valorificarea ştiinţifică şi comercială, precum şi punerea în circuitul public a tuturor bunurilor care alcătuiau patrimoniul cultural-naţional.

Abrogarea, în 1990, a Legii nr.63/1974 şi a celorlalte acte normative elaborate pentru aplicarea acesteia a ridicat toate obstacolele ce stăteau în calea comerţului ilicit şi a traficului ilegal cu opere de artă şi a sporit interesul manifestat de oamenii de afaceri şi colecţionarii particulari din Europa Occidentală, America de Nord şi de Sud şi, în ultima perioadă, Japonia, în achiziţionarea unor astfel de obiecte.

Analiza datelor şi informaţiilor existente pe plan european conduce la concluzia că tranzacţiile legale cu astfel de valori au devenit nesemnificative, fiind eclipsate de piaţa clandestină, susţinută şi controlată de reţele specializate, cu structuri organizatorice şi ierarhice bine definite.

Profitând de vidul legislativ creat în acest domeniu prin abrogarea Legii nr.63/1974, organizaţiile criminale din exterior, cu deosebire cele italiene, au elaborat şi pus în practică un adevărat program de achiziţionare şi scoatere din România a unor bunuri aparţinând patrimoniului cultural naţional.

Lipsa unei legislaţii în domeniu a creat mari greutăţi atât organelor de poliţie în luarea măsurilor necesare de prevenire, cât şi celor vamale care, în anumite situaţii, deşi au depistat astfel de bunuri asupra unor cetăţeni străini şi români la ieşirea din ţară, nu au putut justifica reţinerea acestora în baza unei prevederi legale.

În situaţiile în care emisarii specializaţi nu au reuşit să găsească mijloacele legale de scoatere din ţară a unor astfel de bunuri, s-a apelat la metode clandestine, inclusiv prin legături în rândul lucrătorilor vamali ori prin utilizarea valizei diplomatice sau a călăuzelor pentru trecerea frauduloasă a frontierei.

Expoziţiile itinerante prin oraşe străine, organizate de diverşi întreprinzători, sub auspiciile instituţiilor specializate, sunt, de asemenea, prilejuri de substituire a unor piese de valoare.

O situaţie cu totul aparte o constituie comerţul ilicit cu opere de artă, în care sunt implicate unităţi ce efectuează activităţi de comercializare, evaluare şi expertizare. La numeroase case de licitaţie nu sunt respectate nici un fel de reguli, nu există evidenţe ale depunătorilor ori cumpărătorilor şi sunt folosite persoane neautorizate sau neatestate.

În această situaţie, se impune adoptarea unei legislaţii privind ocrotirea patrimoniului cultural naţional de natură să acopere vidul legislativ în acest domeniu şi, de asemenea, afilierea României la organismele internaţionale cu atribuţii pe linia protejării valorilor patrimoniale naţionale şi universale.

F. Traficul cu armament, muniţii, explozivi, substanţe radioactive şi nucleare

Traficul cu asemenea materiale a luat amploare în urma destrămării fostei Uniuni Sovietice, a desfiinţării ori precarităţii mecanismelor de control într-o serie de domenii de activitate, inclusiv cel nuclear.

Veniturile deosebit de mari realizate din comercializarea unor astfel de produse au determinat organizaţiile criminale ruse să includă, în mod prioritar, în sfera lor de preocupări, traficul cu materiale strategice şi cu substanţe radioactive.

În căutările lor de cumpărători de astfel de produse, pe relaţiile Germania, SUA, ţările islamice, îndeosebi Iran şi Libia, organizaţiile criminale au apelat şi la sprijinul unor cetăţeni români, constituindu-se reţele care intermediază aceste afaceri.

În acelaşi timp, cetăţeni români, gestionari ai unor astfel de produse sau cu acces la acestea, s-au integrat în mediul comercianţilor de materiale strategice şi substanţe radioactive şi au început să acţioneze în consecinţă.

Traficul cu deşeuri, reziduuri poluante şi materiale radioactive constituie, de asemenea, un pericol deosebit pentru România. Organizaţiile criminale specializate din străinătate acţionează concertat pentru crearea de legături şi canale de transfer deghizat al unor astfel de produse în ţara noastră.

Traficul cu arme, muniţii şi explozivi constituie, de asemenea, apanajul grupurilor criminale din statele ex-sovietice, care vizează şi ţara noastră.

Adoptarea Legii nr.17 din 2 aprilie 1996 privind regimul armelor de foc şi al muniţiilor reprezintă un pas important în crearea cadrului juridic necesar pentru combaterea acestui gen de infracţiuni, dar insuficient pentru lichidarea fenomenului.

G. Migraţia ilegală

România se confruntă cu problema emigrării ilegale a propriilor cetăţeni şi cu cea a intrării în ţară a unui număr relativ mare de imigranţi, mai ales din ţările africane şi asiatice subdezvoltate, care se află, în majoritatea lor, în drum spre statele dezvoltate din Nordul şi Vestul Europei.

Reţelele de traficanţi descoperite s-au ocupat cu trecerea ilegală prin România a unor imigranţi, de regulă din Sri Lanka, Pakistan, Iran şi Bangladesh, racolaţi din ţările lor de origine, iar apoi transportaţi pe ruta Singapore-Moscova-Chişinău-România.

De asemenea, mulţi cetăţeni români ajunşi ilegal în alte state fac obiectul Acordurilor de readmisie încheiate de România. Cele mai multe cazuri de cetăţeni români expulzaţi din cauza indezirabilităţii pentru diverse acte de încălcare a legii s-au înregistrat în Germania.

În paralel cu acest fenomen, o conotaţie aparte o are emigraţia deghizată, reprezentată de prostituate, proxeneţi şi traficanţi de fiinţe umane (copii), care aduce după sine pericole nebănuite, precum răspândirea virusului HIV (SIDA), a bolilor venerice, tuberculozei şi folosirea copiilor ca bancă de organe.

Principala formă a crimei organizate de inspiraţie rusă, cu ample tendinţe de amplificare şi care derivă din vulnerabilitatea frontierei de stat, în special Lunca Prutului, constă în traficul ilegal de persoane. Astfel, teritoriul Republicii Moldova a devenit principalul punct al axei Asia de Sud-Est – Federaţia Rusă – Chişinău, rută pe unde sosesc numeroase grupuri de cetăţeni străini din spaţiul asiatic. Din Chişinău, străinii sunt preluaţi de membrii diferitelor reţele de introduceri ilegale în România pentru tranzit spre Occident sau pentru a solicita azil ori permisie de şedere autorităţilor de la Bucureşti.

De asemenea, la frontiera de vest şi de nord sunt semnalate tentative de trecere frauduloasă a frontierei în Ungaria şi Ucraina. În acelaşi timp, este folosită ruta Chişinău – Kiev, cu tranzit prin localităţile ucrainiene de la frontiera cu România, pentru a se intra fraudulos în ţara noastră.

Totodată, este de menţionat pătrunderea frauduloasă prin sudul ţării a unor cetăţeni bulgari şi sârbi în spaţiul naţional sau în apele teritoriale româneşti în scop de braconaj şi activităţi de contrabandă, precum şi încercările sistematice ale unor cetăţeni turci de etnie kurdă de a intra fraudulos în România, prezentând documente de identitate bulgăreşti false.

Factorii de risc decurg şi din interferarea tot mai strânsă a fenomenului de crimă organizată cu cel de terorism internaţional. O dată cu epuizarea resurselor sale tradiţionale, într-o măsură tot mai importantă, terorismul internaţional se finanţează din rezultatele activităţilor economice cu caracter ilicit, derulate în diferite spaţii, inclusiv în România. Din acest punct de vedere, sunt indicii care evidenţiază preocupările şi activităţile specifice din ţara noastră ale anumitor grupări teroriste, în special arabe şi kurde, dar nu este exclusă implicarea de aceeaşi natură a anumitor organizaţii din ţările vest-europene şi din spaţiul ex-sovietic.

Participanţii la filierele de trafic ale cetăţenilor străini pe relaţia Est – Vest încasează sume de bani care, nu în puţine cazuri, sunt spălate prin intermediul unor firme şi agenţii particulare din România.

Autorităţile române au luat o serie de măsuri de ordin legislativ, administrativ şi organizatoric, încercând să determine scăderea numărului de persoane care trec ilegal frontiera, în conformitate cu recomandările şi angajamentele semnate la cea de-a 5-a Conferinţă a membrilor europeni însărcinaţi cu probleme de migrări (Atena, 1993).

În acest sens, au fost incriminate ca delicte penale activităţile de ghidare, incitare sau complicitate la trecerea ilegală a frontierei şi cele de trecere frauduloasă a frontierei de stat. Pentru ţările cunoscute cu tendinţe de emigrare au fost suspendate temporar acordurile de desfiinţare a vizelor şi fixate condiţii restrictive pentru obţinerea vizelor de intrare. În acelaşi timp, au fost încheiate o serie de Acorduri de readmisie şi Protocoale de aplicare a acestora.

După aderarea României la Convenţia privind statutul refugiaţilor (Geneva, 1951) şi la Protocolul adiţional (New York, 1967), a fost luată ca măsură imediată înfiinţarea, printr-o hotărâre de Guvern, a Comitetului Român pentru Probleme de Migrări. Activitatea acestui organ guvernamental este coordonată, din 1995, de către Ministerul de Interne.

H. Prostituţia şi proxenetismul internaţionalizat

Pe teritoriul României au fost depistate forme neaşteptate de practicare a prostituţiei organizate, cu intenţia de a se da acestei activităţi licite o tentă de normalitate în contextul legislaţiei în vigoare (săli de masaj, gimnastică de întreţinere, saune, societăţi de impresariat artistic etc.).

Exploatând specificul unor agenţii şi societăţi comerciale din sfera serviciilor, multe reţele de proxeneţi şi prostituate şi-au mutat teritoriul de acţiune în alte ţări, îndeosebi în Turcia, Grecia, Cipru, Austria, Ungaria, Italia, Germania, etc. Uneori, în aceste activităţi au fost antrenate minore provenite îndeosebi din familii dezorganizate ori lipsite de mijloace materiale de subzistenţă, racolarea făcându-se - pe lângă promiterea de câştiguri materiale - prin şantaj şi determinare forţată.

În prezent, proxeneţii sunt în curs de realizare a unor vaste reţele de prostituate, amplasate în diverse locuri din marile oraşe, adoptând măsuri severe de autoprotecţie.

I. Traficul ilegal cu copii

Încă din 1990, una din afacerile profitabile pentru unii cetăţeni străini a fost traficul ilegal de copii în vederea adopţiei, realizat cu concursul unor cetăţeni români, în schimbul unor importante sume de bani. În prezent, sunt în cercetare mai multe dosare penale privind membrii unor reţele transnaţionale din Grecia, Italia, Anglia, Germania şi Israel.

Această activitate este deosebit de periculoasă, mai ales că, în subsidiar, poate disimula traficul de organe. În privinţa adopţiilor de acest tip, problematica este dificil de cunoscut şi de stăpânit, având în vedere poziţia socială, gradul de pregătire a persoanelor implicate şi relaţiile deosebite pe care acestea le au în sfera sănătăţii, învăţământului, administraţiei locale şi justiţiei, ceea ce îngreunează şi reduce eficienţa poliţiei.

§2. Factorii care stimulează proliferarea crimei organizate în România

Colapsul regimului comunist din România şi, odată cu acesta, al principalelor pârghii şi mecanisme de control din domeniul vieţii economice, politice şi sociale, a condus la apariţia a o serie de factori care au favorizat şi mai mult proliferarea crimei organizate:

a. declinul moralităţii şi solidarităţii publice, schimbarea concepţiilor ideologice, permisivitatea crescândă după lunga perioadă de îndoctrinare comunistă;

b. lipsa unei legislaţii adecvate pe domenii de activitate şi numărul insuficient de mecanisme de control al modului de aplicare a noilor acte normative;

c. ineficacitatea sistemului de coordonare a organelor cu atribuţii pe linie de combatere a criminalităţii, dotarea necorespunzătoare a acestora cu aparatură tehnică şi personal de specialitate;

d. omniprezenţa birocratismului, favoritismului, nepotismului, de natură a favoriza extinderea fenomenului de corupţie la nivelul tuturor categoriilor de funcţionari publici;

e. crearea condiţiilor prielnice pentru spălarea banilor proveniţi din economia semilegală, în special în procesul privatizării, în lipsa unor structuri de control eficiente şi a unui cadru legislativ adecvat;

f. intensificarea interconectării afacerilor legale cu tranzacţiile ilegale – resursele financiare obţinute dintr-o tranzacţie ilicită pot fi investite în afaceri legale, aspect ce poate fi identificat, dovedit şi controlat din ce în ce mai greu;

g. poziţia geografică a României între Est şi Vest şi implicaţiile crizei balcanice.

§3. Legea penală română şi crima organizată


Legislaţia penală română în vigoare se situează ferm pe poziţia că numai persoana fizică ar putea fi subiect activ al unei infracţiuni. Astfel, este exclusă posibilitatea incriminării şi sancţionării faptelor persoanei juridice – posibilă rezolvare legislativă a problemei crimei organizate, ce a fost luată în discuţie în cadrul Congresului al XIII-lea şi al XIV-lea al Asociaţiei Internaţionale de Drept Penal. Au fost avute în vedere, ca obiect al incriminării, faptele acelor societăţi, întreprinderi care, deşi funcţionează aparent legal, realizează scopurile unei organizaţii oculte, criminale; aceste societăţi ar putea fi condamnate la amenzi substanţiale, ori dizolvate sau împiedicate, prin alte măsuri, să mai desfăşoare asemenea activităţi.


Cel de-al doilea grup de soluţii juridico-penale se referă la răspunderea persoanei fizice. În acest sens, legea penală română dispune de următoarele instrumente: 


1) Incriminarea şi sancţionarea, în art. 323 Cod penal, a faptei de a se asocia sau de a iniţia constituirea unei asocieri în scopul săvârşirii uneia sau mai multor infracţiuni, altele decât cele îndreptate contra siguranţei statului (art. 155-163; 165 şi art.166), ipoteză în care faptele ar constitui infracţiunea de complot. De asemenea, este incriminată aderarea sau sprijinirea, sub orice formă, a unei asemenea asocieri. Dacă fapta de asociere a fost urmată de săvârşirea unei infracţiuni, va exista un concurs real de infracţiuni (aşadar, calitatea de membru al asocierii şi de coautor al infracţiunii nu e condiţionată de o activitate ilegală ulterioară).


Sancţiunea prevăzută de lege este închisoarea de la 3 la 15 ani. Legea mai prevede o cauză de limitare a pedepsei, şi anume: pedeapsa aplicată pentru fapta de a se asocia, de a iniţia constituirea unei asocieri sau de a adera sau sprijini asocierea nu poate fi mai mare decât pedeapsa prevăzută de lege pentru infracţiunea care intră în scopul asocierii.


În concepţia doctrinei române, fapta de a iniţia constituirea unei asocieri poate fi comisă de una sau mai multe persoane care vor avea calitatea de autori ai infracţiunii; de asemenea, vor fi autori cei care au luat parte la constituirea asocierii, cei care au aderat ulterior sau care au sprijinit în orice mod asocierea. Aderarea poate fi explicită, în forma unei declaraţii exprese, orale sau scrise, ori prin depunerea unui jurământ, sau poate să fie tacită, rezultând din activitatea, în fapt, desfăşurată de membrul grupului. Sprijinul poate consta, de asemenea, din orice ajutor moral sau material dat asociaţiei. Acestei infracţiuni, deşi îmbracă forma unei pluralităţi constituite de infractori (pe care legea penală o incriminează prin ea însăşi, chiar fără o activitate ulterioară), poate să i se alăture şi o pluralitate ocazională (participaţie), dar numai sub forma instigării la iniţierea constituirii asocierii sau la aderarea ori sprijinirea acesteia, deoarece instigarea la constituirea asociaţiei ar echivala cu iniţierea constituirii, cel în cauză devenind autorul infracţiunii.


Complicitatea prin sprijinire nu este posibilă deoarece, cum am mai arătat, sprijinirea sub orice formă este asimilată cu săvârşirea ca autor al infracţiunii, este însă posibilă complicitatea morală prin promisiunea de tăinuire sau favorizare (art. 26 Cod penal).


În toate cazurile, răspunderea penală presupune existenţa intenţiei (directă sau eventuală). Apartenenţa la grupul criminal fiind o faptă intenţionată, vor opera şi în această materie cauzele care înlătură caracterul penal al faptei (ex.: starea de necesitate, constrângerea fizică, constrângerea morală, eroarea de fapt, iresponsabilitatea etc.).

Întrucât infracţiunea se comite numai cu intenţie, este necesar ca făptuitorul să cunoască împrejurarea că se asociază sau că sprijină o asociere care are drept scop săvârşirea uneia sau mai multor infracţiuni. Dacă făptuitorul nu a cunoscut scopul asocierii, chiar dacă ignoranţa sau eroarea ar fi rezultatul culpei sale, fapta nu va constitui infracţiune, lipsind intenţia; în acest caz operează eroarea de fapt (art. 51 alin.1 Cod penal), cauză care înlătură caracterul penal al faptei.

În doctrină se subliniază că pericolul social al unei asemenea asocieri constă în existenţa unei anumite structuri organizatorice (repartizarea atribuţiilor între membrii grupării, reguli de disciplină, existenţa unui program comun de activitate, etc.), care sporeşte simţitor capacitatea operativă a grupului, amplifică îndrăzneala făptuitorilor şi, sub multe aspecte, îngreunează descoperirea şi prinderea acestora.


Trebuie specificat că membrii unei grupări criminale nu se bucură de nici o protecţie constituţională, deoarece dreptul de asociere prevăzut în art. 37 din Constituţie presupune existenţa unor activităţi care funcţionează în baza legii şi conform principiilor statului de drept (asociaţiile cu caracter secret sunt interzise).


Deşi legea penală nu face nici o diferenţiere sub aspectul tratamentului sancţionator între participanţii la grupul criminal, la individualizarea concretă a sancţiunilor instanţa va avea în vedere contribuţia efectivă a fiecăruia la iniţierea, constituirea şi realizarea obiectivelor asocierii (art. 27 Cod penal). Aceasta va permite instanţei să sancţioneze cu mai multă severitate pe cei care au avut un rol de conducere în cadrul asocierii (au iniţiat planul constituirii, au realizat proiectele de program ale grupului, au conceput şi dirijat acţiunile concrete ale membrilor grupului etc.), în raport cu membrii care au avut un rol periferic, de simpli executanţi ai acţiunilor proiectate de conducătorii grupului.


În viziunea doctrinei penale române, infracţiunea de asociere pentru săvârşirea de infracţiuni se consumă prin însuşi faptul asocierii şi va avea un caracter continuu, deoarece durează până când intervine o acţiune contrară care pune capăt asocierii, adică până în momentul epuizării.


Dispoziţiile legii penale române prin care este incriminată fapta de asociere pentru săvârşirea de infracţiuni satisfac numai parţial cerinţele legate de combaterea eficientă a crimei organizate. Aceste dispoziţii au în vedere asociaţiile clasice în vederea săvârşirii de infracţiuni, nu şi cele care desfăşoară activităţile complexe pe care le implică crima organizată.


Dispoziţiile din legea română nu relevă că asemenea asociaţii, indiferent de realizarea vreuneia din infracţiunile care fac parte din scopurile asociaţiei, sunt organizaţii care se bazează pe violenţă, constrângere, ameninţare, corupţie, ca modalităţi caracteristice de realizare a obiectivelor propuse. De asemenea, asocierea de acest tip se constituie şi funcţionează cu respectarea unei severe discipline de grup şi a unei organizări ierarhice de tip paramilitar, adeseori cu ritualuri de iniţiere şi întotdeauna cu sancţionarea brutală (chiar cu moartea) a oricărei încălcări a regulilor interne ale grupului criminal (ex.: a regulii tăcerii).


Definirea asocierii pentru săvârşirea de infracţiuni nu relevă, pe de altă parte, unele direcţii specifice de acţiune care apar în programul acestor organizaţii, şi anume preluarea de întreprinderi ori activităţi economice legale, pentru a obţine profituri ori pentru reciclarea profiturilor provenite din acţiuni ilicite, ca şi implicarea acestor organizaţii în activităţi politice de obţinere de voturi şi de manevrare a candidaţilor la diferite posturi în administraţia de stat, sau implicarea în activităţi care, aparent, au caracter legal, dar care, făcând parte din obiectivele organizaţiilor criminale şi realizând scopurile acestora, capătă caracter ilegal.


De asemenea, definiţia menţionată nu relevă faptul că nu orice infracţiune ar putea constitui obiectivul acestor organizaţii, ci numai acele fapte penale susceptibile să aducă profituri mari şi într-un timp scurt. 


2) Alt instrument pentru combaterea infracţiunilor comise de un grup criminal este constituit, în raport cu prevederile legislaţiei române, de dispoziţiile referitoare la participaţie.

Astfel, dacă o faptă prevăzută de legea penală a fost comisă nemijlocit de o singură persoană, aceasta este autor al infracţiunii. Fapta este săvârşită nemijlocit, atunci când actele de executare sunt efectuate fără interpunerea altei persoane. Fapta este săvârşită nemijlocit, atât atunci când autorul se foloseşte de propria energie, cât şi atunci când el dinamizează sau se foloseşte de o energie străină (armă de foc, substanţe explozive etc.). Sunt socotiţi coautori la săvârşirea unei infracţiuni persoanele care au contribuit în mod nemijlocit la săvârşirea faptei, chiar dacă contribuţia lor a servit în mod indirect la efectuarea acţiunii ilicite (de exemplu, unul dintre coautori ţine victima pe care altul o loveşte), deoarece sunt nemijlocite nu numai contribuţiile creatoare care înfăptuiesc acţiunea, dar şi contribuţiile care servesc la înlăturarea, paralizarea rezistenţei pe care o întâmpină contribuţiile creatoare. La infracţiunea cu subiect calificat, autor nu poate fi decât persoana care are calitatea cerută de lege. Nu pot exista coautori în cazul infracţiunilor omisive sau care se săvârşesc in persona propria , iar în cazul infracţiunilor care presupun existenţa unui subiect calificat, toţi coautorii trebuie să aibă calitatea cerută de lege. În cazul infracţiunilor complexe, este coautor acela care săvârşeşte numai una dintre infracţiunile care intră în compunerea infracţiunii complexe (de exemplu, efectuează numai acte de violenţă sau de ameninţare, în cazul tâlhăriei, iar celălalt făptuitor săvârşeşte furtul). Sunt considerate acte de coautorat şi cele care se completează unele pe altele într-o activitate unică, indivizibilă şi indispensabilă.

Legea penală română a respins ideea autorului mediat, adică a posibilităţii ca o persoană să răspundă ca autor al infracţiunii atunci când se foloseşte de o altă persoană. În asemenea situaţii, persoana din umbră va răspunde ca instigator ori în calitate de complice pentru fapta comisă fără vinovăţie sau din culpă de autorul nemijlocit (participaţie improprie). În acest caz, instigatorul sau complicele răspunde ca şi când ar fi instigat sau ajutat o persoană care a comis cu intenţie fapta respectivă.

Răspunde ca instigator persoana care, cu intenţie, determină prin orice mijloace pe o altă persoană să săvârşească o faptă prevăzută de legea penală (art. 25 Cod penal).

Instigarea poate fi concepută la orice infracţiune, chiar şi la cele cu subiect calificat (în acest caz, instigatorul poate să nu aibă calitatea cerută de lege pentru autor). Instigarea poate fi efectuată de o singură persoană sau de mai multe (coinstigatori). Legea penală română incriminează ca infracţiune distinctă (art. 29 Cod penal) instigarea neurmată de executarea faptei, precum şi actele de instigare urmate de desistarea autorului sau de împiedicarea de către acesta a producerii rezultatului, dar numai la infracţiunile pentru care legea prevede o pedeapsă mai mare de 2 ani.

Este complice persoana care cu intenţie înlesneşte sau ajută în orice mod la săvârşirea unei fapte prevăzute de legea penală. Este, de asemenea, complice persoana care promite, înaintea sau în timpul săvârşirii faptei, că va tăinui sau că va favoriza pe făptuitor, chiar dacă după săvârşirea faptei promisiunea nu este îndeplinită (art. 26 Cod penal). Actele de complicitate pot fi anterioare sau concomitente cu săvârşirea faptei. În cazul infracţiunilor cu subiect calificat, poate fi complice şi o persoană care nu are calitatea cerută pentru autor.

Actele de instigare sau de complicitate trebuie să fie întotdeauna consumate; nu există tentativă de instigare sau de complicitate. De asemenea, nu este posibilă instigarea sau complicitatea din culpă (însă, poate fi instigare sau complicitate în cazul în care autorul comite o faptă din culpă sau fără vinovăţie – participaţia improprie, art. 31 Cod penal).

Potrivit legii penale române (art. 28 Cod penal), circumstanţele personale nu se transmit între participanţi, pe când circumstanţele reale se transmit în măsura în care participanţii le-a cunoscut sau le-au prevăzut. Întrucât complicele şi instigatorul răspund în raport cu fapta comisă de autorul principal, dacă aceasta este bine stabilită, nu interesează dacă autorul principal a fost descoperit şi condamnat.

În măsura în care o circumstanţă personală a devenit un element constitutiv al infracţiunii, aceasta se obiectivează, astfel că instigatorii şi complicii răspund în raport cu infracţiunea respectivă, chiar dacă nu au calitatea cerută de lege pentru autor (de exemplu, în cazul corupţiei pasive, instigatorul sau complicele va răspunde în raport cu infracţiunea de luare de mită comisă de funcţionar, chiar dacă aceste persoane nu au calitatea de funcţionar).

În ceea ce priveşte sancţionarea participanţilor, potrivit art. 27 Cod penal, instigatorul şi complicele la o faptă prevăzută de legea penală săvârşită cu intenţie se sancţionează cu pedeapsa prevăzută de lege pentru autor. Instanţa de judecată va ţine seama la individualizarea pedepsei concrete atât de criteriile generale de individualizare, cât şi de criteriul special prevăzut în art. 27 Cod penal, şi anume gradul în care fiecare participant a contribuit la săvârşirea infracţiunii.

De regulă, participanţii (instigatori şi complici) sunt pedepsiţi cu o sancţiune mai uşoară decât autorul principal.

În legislaţia penală română, participaţia nu constituie o cauză de agravare a pedepsei. Constituie însă o circumstanţă agravantă legală generală săvârşirea faptei de trei sau mai multe persoane împreună (art. 75 lit. a Cod penal). În unele dispoziţii de incriminare din partea specială a Codului penal s-a prevăzut, de asemenea, o agravantă specială când fapta a fost comisă de două sau mai multe persoane împreună (de exemplu, în cazurile lipsirii ilegale de libertate, violului, furtului calificat, evadării). S-a considerat că în acest caz prezenţa mai multor făptuitori care acţionează împreună măreşte îndrăzneala şi periculozitatea acestora, totodată sporeşte teama victimei şi slăbeşte capacitatea ei de apărare. În doctrina penală şi în practica judiciară s-a admis că agravanta subzistă chiar dacă persoanele care acţionează împreună nu sunt coautori, ci instigatori sau complici concomitenţi.

3) Un alt instrument pentru combaterea crimei organizate sunt incriminările prevăzute în partea specială a legii penale în vigoare şi care acoperă aproape toate faptele ilicite care ar putea fi comise de asociaţiile criminale. Este vorba de infracţiunile contra persoanei (omorul simplu, calificat şi cel deosebit de grav, vătămările corporale, lovirile sau vătămările cauzatoare de moarte, lipsirea de libertate în mod ilegal, cu agravante, violarea de domiciliu, ameninţarea, şantajul, violul), contra patrimoniului (furtul simplu şi cel calificat, tâlhăria simplă şi agravată, distrugerea simplă şi calificată, tăinuirea), contra autorităţii, de infracţiunile de serviciu (luarea de mită, darea de mită, traficul de influenţă), de cele ce împiedică înfăptuirea justiţiei (determinarea mărturiei mincinoase, împiedicarea participării la proces, favorizarea infractorului, tortura, evadarea, înlesnirea evadării, nerespectarea hotărârilor judecătoreşti), de infracţiunile privitoare la regimul stabilit pentru unele activităţi reglementate de lege (nerespectarea regimului armelor şi muniţiilor, a materialelor nucleare sau a altor materii explozive, radioactive), de infracţiunile contra sănătăţii publice (traficul de stupefiante), de infracţiunile care aduc atingere unor relaţii privind convieţuirea socială (răspândirea de materiale obscene, prostituţia, proxenetismul, jocul de noroc).

4) Un alt instrument legal, de combatere a faptelor ilicite săvârşite de o asociaţie criminală sunt prevederile din partea generală a Codului penal privind sistemul cauzelor de modificare a pedepsei de bază, sistem care cuprinde cauzele legale de agravare sau stările de agravare (recidiva, concursul, infracţiunea continuată) şi circumstanţele agravante.

Aşa cum legea penală română nu cuprinde o incriminare sintetică, în baza căreia să se asigure urmărirea şi sancţionarea eficientă a complexelor fapte săvârşite de organizaţiile criminale moderne, tot astfel, ea nu cuprinde un sistem de sancţiuni specifice faptelor comise de asemenea asociaţii criminale.

În prezent, sistemul sancţionator prevăzut de legea penală română, aplicabil şi infracţiunilor care se comit în cadrul crimei organizate, cuprinde trei categorii de pedepse: pedepse principale, pedepse complimentare şi pedepse accesorii. Sunt pedepse principale detenţiunea pe viaţă, închisoarea de la 15 zile la 30 de ani şi amenda de la 100.000 lei la 50.000.000 lei (art. 53 pct. 1 Cod penal). Sunt pedepse complimentare (care se adaugă la pedepsele principale) interzicerea unor drepturi între unu şi zece ani şi degradarea militară (art. 53 pct. 2 Cod penal). A treia categorie de pedepse este constituită din cele accesorii; acestea constau din interzicerea tuturor drepturilor care ar putea fi interzise parţial şi care operează de drept (ope legis) din momentul în care hotărârea de condamnare a rămas definitivă şi până la terminarea executării pedepsei, până la graţierea totală sau a restului de pedeapsă, ori până la împlinirea termenului de prescripţie a executării pedepsei.

Potrivit legii penale române, în cazul săvârşirii unor infracţiuni grave (cum, de regulă, sunt cele comise în cadrul crimei organizate), şi anume infracţiunile pentru care legea penală prevede o pedeapsă mai mare de 12 ani închisoare sau în cazul infracţiunilor de vătămare corporală, omor sau tortură, nu este posibil să se dispună suspendarea condiţionată a executării pedepsei (art. 81 alin. 3 Cod penal). La fel, nu poate fi dispusă executarea pedepsei la locul de muncă (art. 861 alin. 3 Cod penal), iar liberarea condiţionată se revocă, obligatoriu, în cazul când în perioada liberării condiţionate condamnatul săvârşeşte o infracţiune de omor, o infracţiune intenţionată care a avut ca urmare moartea unei persoane sau o infracţiune prin care s-au produs consecinţe deosebit de grave (art. 61 alin. 2 Cod penal).

În ceea ce priveşte pedeapsa complimentară a confiscării totale sau parţiale a averii, existentă în trecut, aceasta nu mai poate fi aplicată, fiind înlăturată din Codul penal ca neconstituţională. Potrivit art. 41 alin. 7 din Constituţia în vigoare, averea dobândită licit nu poate fi confiscată, iar caracterul licit al dobândirii se prezumă; ca urmare, confiscarea averii nu mai este posibilă ca pedeapsa complimentară; este însă posibilă confiscarea specială ca măsură de siguranţă (art. 118 Cod penal). Astfel, sunt supuse confiscării speciale lucrurile produse prin fapte prevăzute de legea penală, lucrurile care au servit sau care au fost destinate să servească la săvârşirea unei infracţiuni sau pentru a răsplăti pe infractor, lucrurile dobândite în mod vădit prin săvârşirea infracţiunii, dacă nu sunt restituite persoanei vătămate şi în măsura în care nu servesc la despăgubirea acesteia şi lucrurile deţinute în contra dispoziţiilor legale.

Pentru garantarea confiscării speciale, în legea procesuală română nu se prevede posibilitatea luării de măsuri de indisponibilizare a bunurilor prin sechestrarea bunurilor mobile şi imobile ce aparţin unor bănuite organizaţii criminale (art. 163 Cod procedură penală). Nu există în legislaţia română măsuri de siguranţă (preventive) specifice pentru infracţiunile comise în sfera crimei organizate.

Faţă de intensificarea, în ultimii ani, a acţiunilor criminale de tipul celor specifice crimei organizate, se impune şi în România perfecţionarea legislaţiei penale în această materie. Se simte nevoia elaborării unei incriminări distincte de cea prevăzută în art.323 Cod penal, care să permită sancţionarea activităţilor ilicite complexe, caracteristice crimei organizate, implicit a acelor activităţi care, în prezent, nu îşi au o incriminare de sine stătătoare în legea penală română (cum ar fi: reciclarea banilor proveniţi din activităţi ilicite, preluarea unor întreprinderi legale pentru realizarea de profituri ilegale, impunerea unor taxe de protecţie, diverse categorii de traficuri ilegale etc.).

 

 

 

 

 

 

 

 

 

 

 

 

 

 

 

 

 

 

 

 

 

 

 

 

Capitolul III: ASPECTE PRIVIND CRIMA ORGANIZATĂ 

ÎN DIFERITE ŢĂRI

 

§1. Italia

Italia este o ţară cu tradiţie în ceea ce priveşte crima organizată, ea remarcându-se, din acest punct de vedere, pe plan mondial prin prezenţa organizaţiilor de tip mafiot.

Astfel, Cosa Nostra, Camorra şi N’drangheta sunt fenomene criminale care au apărut iniţial în comunităţile rurale, primele manifestări ale acestora fiind legate de viaţa sătească, ele desfăşurând activităţi de protecţie a persoanelor şi bunurilor membrilor lor.

În timp, cele trei asociaţii criminale italiene au depăşit graniţele regionale tradiţionale, respectiv Sicilia, Canpania şi Calabria, iar în prezent au chiar şi frontierele naţionale, acţiunile lor desfăşurându-se în Europa, America, Africa şi Asia.

Cu toate că la baza celor trei organizaţii stau activităţi devenite tradiţionale, precum sechestrările de persoane, traficul de droguri, prostituţia şi acţiunile de racket (extorcare), între ele există şi diferenţieri de principiu.

În ceea ce priveşte Cosa Nostra, comerţul ilicit cu stupefiante a constituit în ultimele decenii una din activităţile preferate de către organizaţiile mafiote siciliene, prin aceasta obţinându-se beneficii deosebit de importante.

În jurul anilor 1950-1955, asociaţiile criminale nord-americane au contactat mafia siciliană în scopul de a o cointeresa în traficul de droguri, vizându-se, de fapt, asigurarea transportului prin punerea la dispoziţie a curierilor şi organizarea unei linii de trafic între sudul Franţei, respectiv Marsilia - în laboratoarele de aici morfina se transformă în heroină -, şi S.U.A.

După anii ’80, poliţia italiană a dat numeroase lovituri acestei asociaţii criminale, descoperind multe reţele ce aprovizionau Sicilia cu droguri, dar şi o piaţă înfloritoare de comerţ cu arme, racordată la traficul de stupefiante.

Camorra, ca şi mafia siciliană, a parcurs transformări esenţiale de-a lungul istoriei sale, de la perioada de după război, când se ocupa intens de contrabanda cu ţigări străine şi afacerile ilicite de pe piaţa legumelor şi fructelor, la anii ’70, când, iniţiindu-se primele legături serioase cu mafia siciliană, s-a implicat îndeosebi, pe lângă contrabanda cu ţigări, şi în traficul de stupefiante.

În ceea ce priveşte N’drangheta, a cărei denumire provine de la cuvântul grecesc “Androghetos”, care înseamnă “om valoros şi şiret”, procesul său de formare a urmat cursul transformărilor social-economice din regiunile de baştină, respectiv dezvoltarea industrială şi turistică foarte rapidă, astfel că după anii ’60, chiar dacă organizaţia continuă să se implice pe piaţa fructelor şi legumelor şi să practice operaţiuni speculative cu uleiurile comestibile, a început să treacă treptat la contrabanda cu ţigări, extorcări şi sechestrări de persoane, pentru ca, după anii ’70, să se ocupe tot mai serios de traficul de stupefiante.

În condiţiile în care crima organizată are deja o istorie consacrată în Italia, reacţia de apărare a societăţii şi a statului este absolut firească şi ea se reflectă în plan legislativ, în reglementări deosebit de detaliate în acest domeniu.

Acestea au în vedere, în primul rând, incriminarea, prin dispoziţiile Codului penal italian, a asociaţiei pentru comiterea de infracţiuni şi a asociaţiei de tip mafiot.

Art.416. Asociaţia pentru comiterea de infracţiuni. Când trei sau mai multe persoane se asociază în scopul comiterii mai multor delicte, acei care iniţiază, constituie şi organizează asociaţia sunt pedepsiţi, numai pentru acest fapt, cu recluziune de la 3 la 7 ani.

Pentru fapta de participare la asociaţie, pedeapsa este recluziunea de la 1 la 5 ani.

Conducătorii vor suferi aceeaşi pedeapsă ca şi iniţiatorii.

Dacă asociaţii străbat înarmaţi localităţile sau căile publice se aplică recluziunea de la 5 la 15 ani.

Pedeapsa se majorează dacă numărul celor asociaţi este de 10 persoane sau mai mare.

Art.416 bis. Asociaţia de tip mafiot. Cine face parte dintr-o organizaţie de tip mafiot, formată din trei sau mai multe persoane, este pedepsit cu recluziune de la 3 la 6 ani.

Acei care iniţiază, conduc sau organizează asociaţia sunt pedepsiţi, numai pentru acest fapt, cu recluziune de la 4 la 9 ani.

O asociere este considerată a fi de tip mafiot când cei care fac parte din ea se prevalează de forţa de intimidare a legăturii dintre asociaţi şi de condiţia de supunere şi tăcere, care derivă din aceasta, pentru comiterea de infracţiuni, pentru obţinerea, direct sau indirect, a gestiunii sau controlului activităţii economice, obţinerea de concesiuni, autorizaţii, antreprize şi alte avantaje legate de serviciile publice sau pentru a realiza profituri ori avantaje ilicite pentru sine sau pentru alţii, sau în scopul de a împiedica sau obstacola libera exercitare a votului sau pentru a-şi procura voturi pentru ei sau pentru alţii cu prilejul consultărilor electorale.

Dacă asociaţia este înarmată, se aplică pedeapsa recluziunii de la 4 al 10 ani, în cazul prevăzut la primul alineat, şi de la 5 la 15 ani, în cazurile prevăzute la al doilea alineat.

Asociaţia se consideră ca fiind înarmată atunci când participanţii au la dispoziţie, pentru realizarea scopurilor asociaţiei, arme, materiale explozive, chiar ascunse sau ţinute în depozite.

Dacă activitatea economică asupra căreia asociaţii înţeleg să-şi asume sau să-şi menţină controlul este finanţată în total sau în parte cu preţul, produsul sau profitul obţinut din infracţiuni, pedepsele stabilite în alineatele precedente se majorează de la o treime la jumătate.

În ceea ce-l priveşte pe condamnat, este întotdeauna obligatorie confiscarea lucrurilor care au servit sau au fost destinate la comiterea infracţiunii, precum şi a lucrurilor care reprezintă preţul acestora, produsul sau profitul care constituie folosul obţinut. Pe lângă acestea, sunt decăzuţi din drepturile de obţinere a diferite permise, concesiuni, antreprize, etc.

Dispoziţiile alineatului prezent se aplică şi organizaţiei Camorra, precum şi altor asociaţii oricum ar fi denumite pe plan local, care, prevalându-se de forţa intimidantă a legăturii dintre asociaţii, urmăresc scopuri asemănătoare celor ale organizaţiilor de tip mafiot.

Art.416 ter. Pedeapsa stabilită în primul alineat al art.416 bis se aplică şi aceluia care obţine promisiunea de voturi prevăzută la alineatul trei din acelaşi art.416 bis, în schimbul primirii de bani."

Întrucât activităţile ilicite desfăşurate de organizaţiile de tip mafiot italiene au devenit în timp sursa unor profituri considerabile şi a unei cantităţi impresionante de bani negri, apare în mod logic necesitatea spălării acestor bani, astfel încât Italia devine teren de manifestare acută şi a acestei forme de activitate a crimei organizate, ceea ce a impus din partea statului italian o recţie în plan legislativ, menită să contracareze şi să stopeze, pe cât posibil, activitatea de spălare a banilor.

Cadrul legal este definit prin:

· Legea nr.55 din 19 martie 1990, care a modificat art.648 bis din Codul penal şi a creat infracţiunea de spălare a banilor;

· Decretul nr.143 din 3 mai 1991, convertit în Legea nr.197 din 5 iulie 1991, ce vizează să instaureze măsuri de limitare a folosirii tranzacţiilor cu lichidităţi şi cu titluri la purtător şi de prevenire a folosirii sistemului financiar în scopul spălării banilor;

· Legea nr.238 din 9 august 1993, care a autorizat ratificarea convenţiei C.E. din 1990;

Secretul bancar face parte, în mod tradiţional, din obligaţiile bancherului.

Legea nr.197 din 1991, prin constrângerea unităţilor financiare la divulgarea oricărei prezumţii de spălare a banilor, degrevează băncile de obligaţia păstrării secretului.

Legea nr.197 a extins asupra tuturor intermediarilor financiari obligaţia pentru bancă de a identifica clientul, pentru tranzacţii mai mari de 20 milioane de lire. Operaţia de identificare există, de asemenea, pentru operaţiuni fracţionate, al căror total depăşeşte acest plafon de 20 milioane de lire.

Se impune, totodată, organismelor financiare obligaţia de a fi vigilente, stipulând că data, natura şi sursa fiecărei operaţiuni, ca şi dosarul general al clientului şi fişa sa de identificare şi, eventual, referinţele de la persoana pentru care execută o operaţiune se arhivează în sistem informatic şi se conservă timp de 10 ani.

Atribuţiile de control privind respectarea de către organismele financiare a prevederilor Legii nr.197 din 1991 revin Biroului italian voluntar din subordinea trezoreriei, care este însărcinat să verifice fiecare organism financiar.

Totodată, Legea nr.197 obligă organismele financiare să transmită fără întârziere informaţiile referitoare la orice operaţie suspectă prefectului de poliţie, care va informa, la rândul său, înaltul comisariat şi Nucleul special de poliţie monetară de la Guardia di finanza.

§2. Franţa

În ceea ce priveşte crima organizată, Franţa reprezintă un caz special, ea fiind unul dintre statele în care activitatea organizaţiilor criminale locale are o pondere mult mai mică în raport cu cea desfăşurată de organizaţiile criminale străine. Între acestea, primul loc îl ocupă organizaţiile mafiote italiene: Cosa Nostra, Camorra Napolitana, N’drangheta Calabreză şi, mai recent, Sacra Corona Unită, în regiunea Panillas.

În principiu, se poate aprecia că mediul infracţional francez nu este organizat după modelul mafiot, dar există, totuşi, câteva situaţii de acest gen, specifice pentru Corsica, Paris, Marsilia şi, într-o mică măsură, Bordeaux.

În prezent, în Franţa marea criminalitate este orientată spre delincvenţa economico-financiară, abandonând însă formele violente şi periculoase, cum ar fi spargerile de bănci.

În Franţa nu există reglementări specifice pentru fiecare formă de manifestare a crimei organizate. Acest gen de infracţiuni este sancţionat global prin dispoziţiile Codului penal, care au o arie de reglementare mult mai largă, dar care pot fi aplicate şi în această materie. Este vorba, în primul rând, despre dispoziţiile legale referitoare la constituirea şi participarea la o asociaţie de răufăcători şi la cele referitoare la bandele organizate.

Astfel, potrivit art.450–1 din Codul penal francez, constituie o asociaţie de răufăcători orice grupare formată sau înţelegere stabilită în vederea pregătirii, constând dintr-una sau mai multe fapte materiale, a uneia sau mai multor crime sau a unuia sau mai multor delicte pedepsite cu 10 ani închisoare.

Participarea la o asociaţie de răufăcători este pedepsită cu 10 ani închisoare şi un milion de franci amendă.

Participarea la o grupare sau înţelegere ca cea definită în dispoziţiile art.450–1 este, potrivit art.450–2, scutită de pedeapsă dacă, înainte de orice urmărire, persoana participantă la asemenea grupare sau înţelegere, denunţă autorităţilor competente gruparea sau înţelegerea şi facilitează identificarea celorlalţi participanţi.

Potrivit art.450–3, persoanele fizice vinovate de infracţiunea prevăzută la art.450–1, vor suferi, de asemenea, diferite pedepse complimentare.

Codul penal francez concepe constituirea unei bande organizate drept o circumstanţă care atrage agravarea pedepsei în cazurile prevăzute în mod explicit în partea specială a codului.

Potrivit art.132-7, constituie o bandă organizată, în sensul legii, orice grupare formată sau orice înţelegere stabilită în vederea pregătirii, constând dintr-una sau mai multe fapte materiale, a uneia sau mai multor infracţiuni.

Producerea şi traficul de stupefiante, ca formă de manifestare a crimei organizate, se bucură de o reglementare specială în cadrul Codului penal francez, prin dispoziţiile art.222-34.

Art.222-34 incriminează fapta de a conduce sau organiza o grupare având ca obiect producerea, fabricarea, importul, exportul, transportul, deţinerea, oprirea, cedarea, achiziţionarea sau întrebuinţarea ilicită de stupefiante; pedeapsa este privaţiunea de libertate pe viaţă şi 50 milioane franci amendă.

Din punct de vedere al formelor de manifestare a crimei organizate, în Franţa, acţiunea de spălare a banilor - realizată prin intermediul jocurilor de noroc şi al cazinourilor, prin folosirea ghişeelor automate de bancă, tehnica dublei facturări şi în sectorul imobiliar – este cea mai frecventă.

Această situaţie a determinat crearea unor instrumente legale menite să asigure, pe cât posibil, prevenirea şi reducerea fenomenului infracţional în acest domeniu.

Sediul materiei îl constituie în prezent:

· Legea nr.84-46 din 24 ianuarie 1984 cu privire la secretul bancar;

· Legea nr.90-614 din 12 iulie 1990 privind participarea organismelor financiare la lupta împotriva spălării capitalurilor provenite din traficul de stupefiante;

· Decretul nr.91-160 din 13 februarie 1991 privind fixarea condiţiilor de aplicare a Legii nr.90-614 din 12 iulie 1990;

· Legea nr.93-122 din 29 ianuarie 1993 privind prevenirea corupţiei şi transparenţa vieţii economice şi a procedurilor specifice.

· Legea nr.96-392 din 13 mai 1996 privind lupta împotriva spălării banilor şi a traficului de stupefiante şi privind cooperarea internaţională în materie de sechestrare şi confiscare a produselor infracţiunii, care amendează Codul penal cu un capitol intitulat “Spălarea banilor”.

Legea nr.84-46 din 24 ianuarie 1984 cu privire la secretul bancar conţine o serie de reglementări restrictive referitoare la identificarea clientului şi înregistrarea operaţiunilor, care au acelaşi scop: de a diminua posibilitatea desfăşurării activităţii de spălare a banilor prin bănci.

Astfel, secretul bancar stipulat în Legea nr.84-46 din 24 ianuarie 1984 nu poate fi păstrat “faţă de Comisia bancară, nici faţă de Banca Franţei şi nici faţă de autoritatea judiciară ce acţionează în cadrul unei proceduri penale”.

În ceea ce priveşte identificarea clientului, organismele financiare trebuie, la deschiderea unui cont, să se asigure de identitatea clientului, prin prezentarea şi înregistrarea unui document scris ca mijloc de probă. De asemenea, trebuie să se informeze şi despre identitatea reală a persoanelor în beneficiul cărora s-a deschis un cont sau s-a realizat o operaţiune financiară. Aceleaşi condiţii de identitate se aplică şi clienţilor ocazionali, care operează cu o sumă mai mare de 50.000 de franci.

Totodată, organismele financiare sunt obligate să conserve timp de 5 ani documentele privind identitatea clienţilor obişnuiţi sau ocazionali, ca şi documentele referitoare la operaţiunile făcute de aceştia.

Franţa beneficiază la ora actuală, pe lângă un cadru legal adecvat, menit să asigure lupta împotriva crimei organizate, de două organisme speciale cu competenţă în efectuarea anchetei privind spălarea banilor: TRACFIN (Tratement du reaseignement action contre les circuits financiers clandestins), subordonat Ministerului Economiei şi Finanţelor, ca şi Ministerului Bugetului, şi OCRGDF (Office central de repression de la grande deliquance financiere), subordonat Ministerului de Interne.

Aceste două organisme adună toate informaţiile necesare stabilirii originii sumelor sau natura operaţiunilor. De îndată ce aceste informaţii “pun în evidenţă fapte susceptibile să dezvăluie traficul de stupefiante sau activităţi ale organizaţiilor criminale, este sesizat Procurorul Republicii”.

§3. Spania

Principalele forme de manifestare a crimei organizate cu care Spania se confruntă la ora actuală sunt traficul de droguri, traficul de arme şi spălarea banilor.

Sediul general al materiei cu privire la sancţionarea oricărei forme de manifestare a crimei organizate îl constituie art.172-176 din Codul penal spaniol, referitoare la asociaţiile ilicite.

Între tipurile de asociaţii ilicite, art.172 menţionează, la punctul 2, şi pe cele care au ca obiect comiterea altor delicte. Această reglementare de principiu primeşte aplicare şi în ceea ce priveşte organizaţiile de tip criminal.

Potrivit art.174:

1. Membrii fondatori sau conducătorii unei asemenea asociaţii se pedepsesc cu pedeapsa închisorii şi amendă între 25.000 şi 250.000 de pesetas.

2. Membrii activi se pedepsesc cu pedeapsa închisorii.

3. Cei care, prin suportul lor financiar sau prin orice alt mod, favorizează fondarea, organizarea sau activitatea unei asemenea asociaţii se pedepsesc cu pedeapsa închisorii şi amendă între 10.000 şi 100.000 de pesetas.

În ceea ce priveşte traficul ilicit de droguri, Codul penal spaniol incriminează separat această formă de manifestare a crimei organizate. 

Astfel, potrivit art.344 din Codul penal spaniol, persoanele care execută acte ilegale de cultivare, fabricare, elaborare, transport, deţinere, vânzare, donaţie sau, în general, trafic de droguri şi stupefiante sau persoanele care, în orice mod, promovează, favorizează sau facilitează folosirea acestora se sancţionează cu pedeapsa închisorii şi amendă între 10.000 şi 500.000 de pesetas.

În ceea ce priveşte traficul de arme, Codul penal spaniol incriminează depozitul ilicit de arme, muniţie şi substanţe explozive.

Prin dispoziţiile art.265 se prevede că, atunci când se constituie un depozit de arme, muniţii sau explozive la sediul unei asociaţii, sunt responsabili toţi angajaţii unităţii respective, dacă nu fac dovada că nu au avut cunoştinţă de existenţa acelui depozit. Ca măsuri complimentare, dispoziţiile art.265 prevăd desfiinţarea societăţii şi confiscarea depozitului de arme şi muniţii.

Infracţiunea de spălare a banilor, ca formă a crimei organizate, în Spania este în strânsă legătură cu sumele de bani provenite din traficul ilicit de droguri, ceea ce a dus la adoptarea unor legi penale speciale în acest sens.

Este vorba, în primul rând, despre:

· Legea din 28 martie 1988, care amendează Codul penal în ceea ce priveşte traficul ilegal de narcotice şi

· Legea organică din 23 septembrie 1992, care sancţionează spălarea banilor proveniţi din traficul de droguri.

La aceste două legi, care constituie cadrul legal general în materie de spălare a fondurilor provenite din traficul ilicit de droguri, se adaugă:

· Legea nr.19 din 28 decembrie 1993 privind infracţiunile referitoare la spălarea banilor, care transpune în dreptul spaniol Directiva nr.91/308 a Consiliului Comunităţii Europene din 10 iunie 1991 privind prevenirea utilizării sistemului financiar în scopul spălării capitalurilor şi

· Decretul Regal nr.925/1995.

Legea nr.19/1993 cere tuturor organismelor financiare să raporteze tranzacţiile despre care au ştire că ar constitui operaţiuni de spălare a banilor. Totodată, ea stipulează că organismele financiare sunt obligate să-şi identifice clienţii şi să culeagă informaţii despre clienţii cu care stabilesc relaţii de afaceri.

Decretul nr.925/1995 prevede că cererea de identificare nu se aplică în următoarele cazuri:

· tranzacţiilor inferioare sumei de 2,5 milioane pesetas sau echivalentul în valută străină;

· poliţelor de asigurare pe viaţă a căror primă amendă nu trebuie să depăşească 200.000 pesetas.

Unităţile financiare sunt obligate să păstreze documentaţia privind identificarea clientului şi detalii ale tranzacţiei pentru o perioadă de minimum 6 ani.

Orice unitate financiară cu mai mult de 25 de salariaţi este obligată:

· să desemneze o persoană însărcinată cu urmărirea tranzacţiilor dubioase şi să ţină legătura cu autorităţile naţionale competente;

· să dezvolte proceduri adecvate, menite să prevină operaţiunile de spălare a banilor.

Prezumţiile de tranzacţii dubioase se aduc la cunoştinţa Comisiei de prevenire a spălării banilor şi a infracţiunilor monetare, care se află sub autoritatea secretarului de stat pentru economie.

§4. Elveţia

Codul penal elveţian cuprinde reglementări speciale privind infracţiunile de escrocherie, extorcare şi şantaj, fabricarea, deţinerea şi transportul de exploziv sau gaze toxice, traficul de droguri, prostituţie şi corupţie şi care, fiecare în parte, constituie sediul principal al materiei în momentul în care oricare dintre aceste infracţiuni tinde să capete amploarea şi profunzimea uneia din formele de existenţă a crimei organizate.

Însă, ceea ce diferenţiază Elveţia de celelalte state este prezenţa unui sistem bancar deosebit de puternic şi care, datorită conjuncturii istorice, a devenit nucleul şi principalul mijloc de spălare a banilor provenind dintr-o multitudine de activităţi ilicite şi din, practic, toate statele lumii.

În acest sens, Codul penal elveţian, în art.305 bis şi următorul, incriminează infracţiunea de spălare a banilor şi sancţionează lipsa de vigilenţă în materie de operaţiuni financiare.

Astfel, potrivit art.305 bis, cel care comite acte menite să împiedice identificarea originii, descoperirea sau confiscarea valorilor patrimoniale despre care ştie sau este prezumat că ştie că provin dintr-o infracţiune şi se pedepseşte cu închisoare sau amendă.

În cazurile grave, pedeapsa este închisoarea. Pedeapsa privativă de libertate se cumulează cu amendă de un milion de franci sau mai mult.

Cazul este considerat grav în situaţii precum:

· făptuitorul este membru al unei organizaţii criminale;

· făptuitorul este membru al unei bande al cărei obiect este spălarea banilor;

· realizarea unei cifre de afaceri sau a unui câştig important prin spălarea banilor.

Făptuitorul se pedepseşte chiar dacă infracţiunea a fost săvârşită în străinătate.

În aceste condiţii, problema secretului bancar în Elveţia este deosebit de importantă.

El este instituit prin articolele 27 şi 28 din Codul civil. În acelaşi timp, prin Convenţia din 1992 s-a interzis utilizarea formularelor B ce permit particularilor să depună, sub rezerva anonimatului, fonduri prin intermediul deţinătorilor de secret profesional.

O nouă revizuire a Codului penal prevede că organismele financiare “au dreptul de a comunica autorităţilor elveţiene competente indicii ce le permit să stabilească valorile patrimoniale provenind dintr-o infracţiune”.

Convenţia din 1992 a făcut obligatorie verificarea identităţii clientului:

· cu ocazia deschiderii unui cont sau a unui carnet de economii, dacă există îndoială că acel client ar fi beneficiarul de drept;

· cu ocazia stabilirii de relaţii de afaceri prin corespondenţă cu o persoană fizică;

· dacă partea contractantă declară că beneficiarul de drept este un al treilea.

Pragul pentru identificarea clientului în materie de tranzacţii cu lichidităţi a fost coborât de la 100.000 la 25.000 de franci elveţieni. Pentru operaţiuni inferioare acestei sume, identitatea clientului trebuie verificată dacă:

· se pare că verificarea este eludată prin repartizarea sumelor în mai multe tranzacţii;

· există motive de prezumţie a spălării fondurilor.

În Elveţia, perioada impusă pentru conservarea documentelor este mult mai mare decât în cazul altor state, băncile trebuind să-şi păstreze registrele de conturi şi arhivele timp de 10 ani.

Băncile însărcinează organele interne de revizie să verifice ca dispoziţiile Convenţiei din 1992 să fie respectate.

Organele de revizie comunică Comisiei de supraveghere şi Comisiei federale a băncilor infracţiunile pe care le constată sau le bănuieşte.

Alături de cadrul legal intern cu privire la spălarea banilor, ca formă a crimei organizate, Elveţia a semnat cu S.U.A. în 1973 Tratatul de întrajutorare judiciară, ce permite să se răspundă cererilor de informaţii a autorităţilor judiciare din cele două ţări şi dă posibilitatea blocării fondurilor.

§5. Germania

După reunificarea celor două state germane, situaţia criminalităţii s-a schimbat fundamental, Berlinul devenind o componentă nu numai a criminalităţii naţionale, ci şi una din capitalele crimei organizate internaţionale.

S-au creat astfel condiţii optime pentru dezvoltarea organizaţiilor de tip mafiot, cu următoarele caracteristici:

· organizaţiile utilizează structuri profesionalizate, asemănătoare cu cele din afacerile economice şi financiar-bancare;

· se foloseşte violenţa sau alte mijloace pentru intimidarea şi obligarea acceptării colaborării şi a plăţii taxelor de protecţie;

· grupările criminale manifestă preocupări tot mai accentuate pentru a influenţa puterea politică, administraţia publică, justiţia şi mass-media;

· faptele penale săvârşite cu predilecţie de organizaţiile criminale pe teritoriul Germaniei sunt furturile de automobile, cifrate anual la zeci de mii de mărci;

· criminalitatea în legătură cu viaţa de noapte se referă în primul rând la prostituţie şi jocurile de noroc ilegale;

· traficul de droguri se practică tot mai intens, atât sub forma depozitării ori tranzitării spre celelalte ţări europene (Belgia, Olanda, Franţa, Ţările Scandinave), cât şi, mai ales, pentru aprovizionarea masei de toxicomani autohtoni, estimată numai în Berlin la 8.000-10.000 de persoane.

Se poate observa din cele arătate că Germania constituie una din ţările în care se manifestă aproape toate formele crimei organizate.

Fiecare dintre aceste forme are un corespondent în plan legislativ, Codul penal german incriminând fiecare dintre aceste fapte ca infracţiune de sine-stătătoare. Însă, realitatea demonstrează că aceste mijloace legale sunt insuficiente, ele ducând numai la rezolvarea de moment şi punctual a situaţiei, nereuşind, practic, să înlăture cauza.

În ultimii ani, între formele de manifestare a crimei organizate în Germania, s-a detaşat traficul de droguri, ceea ce a impus necesitatea întăririi reglementării legale penale cu o lege specială – Legea din 15 iulie 1992 referitoare la lupta împotriva comerţului ilegal de droguri şi împotriva manifestărilor crimei organizate. Această lege a modificat Codul penal în sensul creării infracţiunii de spălare a banilor, ea constituind, în acelaşi timp cadrul legal şi pentru sancţionarea activităţii ilicite de spălare a banilor, ca formă de manifestare a crimei organizate.

În ceea ce priveşte activitatea de spălare a banilor, Germania transpune în plan intern Directiva 91/308 a Consiliului Comunităţii Economice Europene din 10 iunie 1991 privind prevenirea utilizării sistemului financiar în scopul spălării capitalurilor, prin Legea din 25 octombrie 1995 privind detectarea câştigurilor rezultate din delicte grave.

Legea pentru spălarea banilor impune anumite măsuri de protecţie, menite să diminueze, pe cât posibil, posibilitatea de realizare a acestei activităţi ilicite şi care se referă la identificarea clientului, înregistrarea operaţiunilor şi durata de conservare a documentelor.

Legislaţia germană prevede că orice persoană care deschide un cont bancar trebuie să-şi decline identitatea, prezentând o carte de identitate, dacă este vorba de o persoană particulară, sau un extras din registrul comerţului, dacă este vorba de o societate.

Legea privind spălarea banilor prevede identificarea clientului pentru orice depozite şi retrageri de lichidităţi şi de titluri de cel puţin 20.000 DM, chiar dacă contul este perfect identificat.

Când există o legătură manifestă între mai multe operaţiuni şi suma lor totală atinge 20.000 DM, de asemenea, este obligatorie identificarea.

În cazul în care există prezumţia de spălare a banilor, identificarea este obligatorie indiferent de nivelul operaţiunii.

În legătură cu înregistrarea operaţiunilor, băncile sunt obligate să ţină registre de cont şi să le conserve cel puţin 6 ani.

Legea conţine, totodată, obligaţia pentru toate unităţile financiare:

· să desemneze, din cadrul personalului, un funcţionar care va deveni interlocutorul autorităţilor judiciare şi al poliţiei;

· să dezvolte proceduri interne destinate să prevină operaţiunile de spălare a banilor;

· să verifice dacă cei din personalul propriu care fac tranzacţii financiare sunt demni de încredere.

La rândul lor, băncile sunt supuse controlului Oficiului federal de control a profesiunii bancare.

În caz de prezumţie de spălare a banilor, legea conţine obligaţia pentru toate organismele financiare de a preveni imediat Parchetul. La rândul lui, Parchetul nu poate utiliza informaţiile primite decât în lupta contra spălării banilor.

 

 

 

§6. Statele Unite ale Americii

S.U.A. este ţara cea mai eterogenă, din punct de vedere al prezenţei grupărilor criminale şi al spectrului activităţilor desfăşurate de acestea.

Pe lângă Cosa Nostra americană, organizaţie autohtonă, tipic mafiotă, în S.U.A. acţionează în strânsă legătură cu aceasta Cosa Nostra siciliană, Camorra Napolitană, N’drangheta Calabreză şi Corona Sacra Unita, la care se adaugă Triadele chinezeşti, Yakuza japoneză, cartelurile columbiene, bandele criminale ruseşti, vietnameze, coreene, cambodgiene, laoţiene, jamaicane etc.

Organizaţia mafiotă nord-americană este angrenată în întregul spectru de activităţi specifice crimei organizate, de la speculă, controlul prostituţiei şi al jocurilor de noroc până la traficul de droguri şi spălarea banilor.

Pentru protejarea activităţii sale, Cosa Nostra americană apelează la resortul intimidării şi al corupţiei, reuşind, astfel, să domine mai multe sindicate muncitoreşti şi să le determine să o sprijine în afaceri, cum sunt cele privind cărăuşia, construcţiile, colectarea de deşeuri, administrarea reziduurilor toxice, desfacerea benzinei, închirierea de autoturisme etc.

În aceste condiţii, se impunea ca necesară elaborarea unui act care să dea expresie legislativă realităţii sociale.

Apare, astfel, The Racketeering Influenced & Corrupt Organizations Act, care constituie una din legile cele mai criticate, dar şi una dintre cele care exercită o influenţă socială deosebită.

În realitate, este vorba de un complex de reglementări ale statelor sau legi federale în care sunt enumerate infracţiunile specifice grupului criminal şi pe care procurorul trebuie să le dovedească pentru a fi justificată urmărirea atât pentru crima de a fi constituit o atare organizaţie, cât şi pentru activitatea desfăşurată de grupul criminal. Aceste infracţiuni sunt următoarele: ameninţare, omor, răpire, incendiu, jocuri de noroc, spargere, jaf, stoarcere de bani cu forţa sau prin ameninţare (extortion), corupţie, fals, fraudă poştală, prostituţie, trafic de narcotice, delapidare.

Secţiunea 1962 din Codul Statelor Unite defineşte activitatea de racket şi ca: utilizarea sau investirea de bani sau de profituri obţinute prin activitatea de racket pentru a dobândi o întreprindere angajată în operaţiuni de comerţ în statele americane sau de a obţine asemenea întreprinderi pentru desfăşurarea activităţilor de racket. Asocierea care desfăşoară activităţi de racket poate fi formată din orice individ, societate de persoane sau de capitaluri sau din orice asociaţie fără personalitate juridică.

Practica judiciară a decis că subzistă o asociaţie de tip racket chiar dacă asociaţia nu prezintă absolut toate trăsăturile acestui tip de asociere. Aceste asociaţii au un caracter de continuitate şi sunt formate din persoane care s-au asociat pe bază de ierarhie şi consimţământ. Persoanele care participă la activităţile RICO sunt socotite complici, cu condiţia ca ele să fi consimţit să participe direct sau indirect la afacerile asociaţiei într-un mod care să releve activitatea de racket. RICO poate cuprinde în sfera sa şi întreprinderi legale care desfăşoară, totodată, şi activităţi ilegale, precum şi alte organizaţii ilegale sau criminale.

Un alt instrument de combatere a crimei organizate în legislaţia penală americană este incriminarea complicităţii. În legislaţia americană se sancţionează complicitatea (conspiracy) ca delict distinct, atunci când cel puţin două persoane se înţeleg să comită un act ilegal sau un act legal prin mijloace ilegale sau un act tinzând la realizarea unei infracţiuni. Complicitatea este, în acelaşi timp, o infracţiune trunchiată, sancţionarea ei având un efect, în principal, profilactic (preventiv), deoarece actul de complicitate apare mai devreme chiar decât tentativa. Complicitatea se pedepseşte pentru ea însăşi, sancţionând pe acei care se asociază în scopuri ilegale; ea nu se confundă cu infracţiunea plănuită de complici; aceştia pot fi sancţionaţi distinct pentru complicitate şi pentru infracţiunea săvârşită.

În doctrina americană, următoarele infracţiuni sunt considerate ca fiind săvârşte, de regulă, de grupuri criminale: complicitatea, întreprinderea criminală continuă (C.C.E.-Continuing Criminal Enterprise), întreprinderea criminală financiară continuă (C.F.C.E.), reciclarea banilor, traficul de stupefiante, privarea ilegală de libertate, deturnarea, infracţiuni comise prin calculator, infracţiuni comise prin INTERNET, infracţiuni la drepturile de autor, contrafacerea frauduloasă, concurenţa neloială, frauda asupra titlurilor de valoare, jocurile de noroc, prostituţia şi alte infracţiuni sexuale, omor, contractul pentru a comite un omor, incendiul, agresiunea, utilizarea de arme sau explozive, furtul simplu şi prin efracţie, sperjurul, extorsiunea, comerţul la negru, traficul de lucruri şi persoane (trafic de stupefiante, copii, embrioni, organe, hormoni, animale, obiecte de artă, materii nucleare şi deşeuri toxice, de persoane pentru muncă, de persoane, împotriva legilor de emigrare, de arme).

În concepţia autorilor americani, racketeering (RICO law) cuprinde ansamblul legilor din statele americane sau cu caracter federal menite să combată organizaţiile criminale. Este vorba de acele organizaţii constituite pentru comiterea de fapte ilicite prin constrângere (sau încercarea de a comite asemenea fapte prin constrângere), în scopul obţinerii de profituri sau proprietăţi. Ameninţarea sau violenţa este element constitutiv al infracţiunii; ameninţarea poate fi orală sau scrisă şi să constea în intimidarea victimei prin afirmaţii că se vor comite infracţiuni contra persoanei (omor, răpire, violenţe) faţă de cel ameninţat sau faţă de un membru al familiei ori o infracţiune contra proprietăţii (furt, incendiu, etc.). Activitatea organizaţiilor criminale este îndreptată şi spre stoarcerea de profituri de la întreprinderile legale, prin violenţă şi ameninţare, ca şi prin înfiinţarea de întreprinderi ilegale (jocuri de noroc, producerea şi vânzarea de narcotice, prostituţie, etc.).

În afară de activitatea desfăşurată pe plan intern, Cosa Nostra are contacte strânse şi înţelegeri cu mafia rusă, activităţile lor criminale interferându-se tot mai mult în ultimul timp.

Totodată, ea acţionează şi în sprijinul activităţilor desfăşurate în ţară de organizaţiile criminale italiene şi menţine legături internaţionale cu alte structuri de tip mafiot, în special în acrivităţile de spălare a banilor murdari.

În legătură cu activitatea de spălare a banilor murdari, trebuie menţionat că acestea beneficiază de o reglementare deosebit de detaliată în Codul SUA: secţiunea 1956-“Spălarea instrumentelor financiare”, secţiunea 1957-“Atragerea în tranzacţii monetare a bunurilor”. Prin “instrumente financiare” legiuitorul înţelege moneda naţională a Statelor Unite sau a oricărei ţări, cecurile de călătorie, cecurile personale, mandatele poştale sau hârtiile de valoare sau efectele de comerţ.

Pentru acurateţe, reproducem integral conţinutul secţiunilor 1956 şi 1957 din Codul SUA:

1956. Spălarea instrumentelor financiare

(a)

1. Orice persoană, care ştiind că proprietatea implicată într-o tranzacţie financiară reprezintă venituri dintr-o anumită activitate ilegală, înfăptuieşte sau încearcă să înfăptuiască o astfel de tranzacţie financiară care, în fapt, implică veniturile unei activităţi ilegale determinate,

(A)

i. cu intenţia de a sprijini desfăşurarea unei activităţi ilegale determinate; sau

ii. cu intenţia de încălca prevederile secţiunilor 7201 sau 7206 din Codul venitului naţional; sau care

(B) ştiind că tranzacţia este destinată în totalitate sau în parte

i. să ascundă sau să deghizeze natura, poziţia, sursa, proprietatea sau controlarea veniturilor unei activităţi ilegale determinate; sau

ii. să evite raportarea unei tranzacţii, raportare cerută de legislaţia statală sau federală, 

va fi condamnată la o amendă de până la 500.000 dolari sau dublul valorii proprietăţii implicate în tranzacţie, suma care este mai mare, ori la închisoare de până la 20 de ani sau ambele.

1. Cel care transportă, transmite sau transferă ori intenţionează să transporte, să transmită sau să transfere un instrument monetar ori fonduri dintr-un loc în Statele Unite spre sau prin alt loc în afara Statelor Unite, sau spre un loc în Statele Unite dinspre sau prin alt loc din afara Statelor Unite

A. cu intenţia de a sprijini desfăşurarea unei activităţi ilegale; sau

B. ştiind că instrumentul monetar sau fondurile implicate în transport, transmitere sau transfer reprezintă veniturile dintr-un anumit tip de activitate ilegală şi ştiind că un astfel de transport, tranmiterea sau transferul este destinat în totalitate sau în parte:

i. să ascundă sau să deghizeze natura, poziţia, sursa, proprietatea sau controlarea veniturilor unei activităţi ilegale determinate, sau

ii. să evite raportarea cerută de legislaţia statală sau federală a unei tranzacţii,

va fi condamnat la o amendă de până la 500.000 dolari sau dublul valorii instrumentului monetar sau fondurilor implicate în transport, transmitere sau transfer, suma care este mai mare, sau la închisoare până la 20 de ani, sau ambele. În cazul infracţiunii descrise în subparagraful (B), faptul că acuzatul a fost în cunoştinţă de cauză poate fi stabilit prin dovedirea că oficialul însărciant cu aplicarea legii a prezentat problematica prezentată în subparagraful (B) ca fiind reală şi declaraţiile sau acţiunile ulterioare ale acuzatului demonstrează că acesta a crezut că asemenea observaţii ar fi reale.

1. Orice persoană care, având intenţia:

A. de a sprijini desfăşurarea unei activităţi ilegale determinate;

B. de a ascunde sau deghiza natura, poziţia, sursa, proprietatea sau controlarea unei proprietăţi bănuite a fi provenit din activităţi ilegale determinate; sau

C. de a evita raportarea unei tranzacţii, cerută de legislaţia statală sau federală, 

înfăptuieşte sau încearcă să înfăptuiască o tranzacţie financiară ce implică o proprietate prezentată ca provenind dintr-o activitate ilegală sau o proprietate folosită la înfăptuirea sau să facilitarea unei activităţi ilegale determinate, va fi amendată sau închisă pentru nu mai mult de 20 de ani, sau ambele.

(b) Oricine înfăptuieşte sau încearcă să înfăptuiască o tranzacţie ca cele descrise în subsecţiunea (a)(1) sau un transport, tramitere sau transfer descrise în subsecţiunea (a)(2) este pasibil, în SUA, de o sancţiune civilă de nu mai mult decât cea mai mare dintre:

1. valoarea proprietăţii, fondurilor sau instrumentelor monetare implicate în tranzacţie; sau

2. 10.000 dolari.

(d) Această secţiune nu înlocuieşte nici una din prevederile legilor federale, statale sau altele care impun sancţiuni penale sau oferă despăgubiri în plus faţă de cele prevăzute în acestă secţiune.

(e) Încălcarea prevederilor acestei secţiuni poate fi investigată de componenţii Departamentului de Justiţie şi de ministrul de justiţie personal şi de componenţii Departamentului Trezoreriei şi de Secretarul Trezoreriei personal, în cazurile speciale, iar în delictele asupra căroara Serviciul Poştal al Statelor Unite are jurisdicţie, de către Serviciul Poştal.

(f) Există jurisdicţie extrateritorială asupra faptelor interzise în această secţiune dacă:

1. fapta este a unui cetăţean din SUA sau, în cazul cetăţenilor neamericani, fapta are loc în parte pe teritoriul SUA; şi

2. tranzacţia sau seriile de tranzacţii în discuţie implică fonduri sau instrumente financiare de o valoare ce depăşeşte 10.000 dolari.

(g) Notă privind sancţionarea instituţiilor financiare. Dacă vreo instituţie financiară sau vreun înalt funcţionar, director sau simplu funcţionar dintr-o instituţie financiară a fost găsit vinovat de un delict prevăzut în această secţiune, în secţiunea 1957 sau 1960 din acest titlu, sau în secţiunea 5322 din titlul 31, procurorul general trebuie să notifice în scris o astfel de faptă celei mai indicate agenţii de supraveghere a instituţiei financiare.

(h) Orice persoană care conspiră să comită un delict definit în prezenta secţiune sau în secţiunea 1957 va fi pasibilă de aceleaşi sancţiuni ca cele prevăzute pentru delictul a cărui înfăptuire o reprezintă obiectul conspiraţiei.

1957.Atragerea în tranzacţii monetare a bunurilor provenite dintr-o activitate ilegală determinată

a. Orice persoană care, într-una din circumstanţele enunţate în subsecţiunea (d), cu bună ştiinţă atrage sau încearcă să atragă într-o tranzacţie monetară bunuri provenite din infracţiuni, cu o valoare mai mare de 10.000 dolari, şi obţinute dintr-o activitate ilegală determinată, va fi pedepsită ca în prevederile subsecţiunii (b).

(b)

1. Cu excepţia celor prevăzute în paragraful (2), pedeapsa pentru delictul din această secţiune este amendă, conform titlului 18 din Codul SUA, sau închisoarea de până la 10 ani, sau ambele.

2. Curtea poate impune o amendă alternativă cu cea impusă în paragraful (1), de până la dublul valorii bunurilor implicate în tranzacţie şi care provin din infracţiuni.

(c)Într-o urmărire judiciară privind un delict definit în această secţiune, autorităţile nu sunt ţinute să probeze că acuzatul avea cunoştinţă de faptul că delictul referitor la bunurile provenite din infracţiuni erau obţinute dintr-o activitate ilegală determinată.

(d) Circumstanţele la care se face referire în subsecţiunea (a) sunt:

1. delictul din această secţiune să aibă loc în Statele Unite sau în jurisdicţia maritimă şi teritorială a Statelor Unite; sau

2. delictul din această secţiune să aibă loc într-o ţară din afara Statelor Unite şi cu jurisdicţie specială asemănătoare, dar acuzatul să fie o persoană din Statele Unite.

(e) Încălcarea prevederilor acestei secţii poate fi investigată de membriii Departamentului de Justiţie, ca şi de Ministrul de Justiţie personal şi de membrii Departamentului Trezoreriei precum şi de Secretarul Trezoreriei personal, în cazurile particulare, şi delictele asupra cărora are jurisdicţie Serviciul Poştal al SUA, de către Serviciul Poştal. Autoritatea Secretarului Trezoreriei şi a Serviciului Poştal trebuie să se exercite în concordanţă cu un acord, care va fi încheiat între Secretarul Trezoriei, Serviciul Poştal şi Ministrul de Justiţie.

1960. Interzicerea afacerilor ilegale de transmitere a banilor 

a. Oricine înfăptuieşte, controlează, conduce, supervizează sau stăpâneşte întregul sau o parte dintr-o afacere, ştiind că afacerea este o afacere ilegală de transmitere de bani, va fi sancţionat cu amendă şi/sau închisoare până la 5 ani.

Cu toate că SUA dispune de o cantitate destul de impresionantă de instrumente legislative menite să asigure lupta împotriva corupţiei, cu ocazia unei şedinţe a Congresului Statelor Unite, în octombrie 1997, criminalitatea organizată a fost considerată o ameninţare împotriva securităţii naţionale.

Cu prilejul prezentării, la 28 mai 1998, a Planului strategic împotriva criminalităţii organizate internaţionale, preşedintele american Bill Clinton aprecia că, datorită legislaţiilor diferenţiate ale statelor, poliţiile naţionale întâmpină greutăţi în cadrul cooperării; în plus, posibilităţile tehnice şi de personal ale acestora sunt de 25 de ori mai mici decât cele ale organizaţiilor criminale cu care se confruntă.

Preşedintele american a precizat că punctul central al strategiei Casei Albe îl reprezintă conceptul Nowhere to hide, al cărui scop vizează, prioritar, măsuri pe linia contracarării spălării de bani şi întărirea cooperării internaţionale în domeniile schimburilor de informaţii şi de tehnologie pentru securitatea graniţelor.

Totodată, Bill Clinton a lansat un apel către naţiunile lumii, în vederea creării unei comunităţi globale a celor care luptă împotriva crimei organizate, întrucât acest fenomen impune un răspuns internaţional.

§7. Rusia

Fenomenul crimei organizate în Rusia nu a apărut pe un teren arid, fiind rodul unei evoluţii, în timp, a activităţii grupărilor de contrabandişti, hoţi şi tâlhari care au dominat lumea interlopă a regimurilor anterioare din Rusia.

În regimul ţarist, bandele de proscrişi reprezentau un simbol al luptei împotriva forţelor de ordine. După instituirea puterii sovietice, o serie de elemente ale bandelor criminale au fost infiltrate şi folosite ca surse de informaţii în rândul dizidenţilor politici şi în sistemul gulag-urilor. Dar cea mai profitabilă formă de cooperare a apărut în anii ’60, o dată cu dezvoltarea fenomenului pieţei negre.

Fostele autorităţi sovietice au recunoscut oficial existenţa crimei organizate în timpul regimului comunist numai la sfârşitul anului 1988 când au menţionat cele trei stadii ale acesteia, respectiv: primitivă, de nivel mediu şi de tip mafiot.

Numărul organizaţiilor criminale în Rusia a crescut de la 800 în 1990, la 8.000 în 1996. În 1994, lucrările Conferinţei ONU asupra crimei organizate apreciau că organizaţiile criminale din Rusia au 3 milioane de membri grupaţi în 6.000 de organizaţii.

Ministerul Afacerilor Interne rus (MVD) raporta, în 1997, că 40% din întrprinderile particulare, 60% din cele de stat şi peste 80% din bănci sunt controlate de grupări mafiote. Crima organizată domină peste două treimi din economia ţării. Majoritatea întreprinderilor particulare şi băncilor care nu aparţin mafiei sunt forţate să plătească 10-50% din venit ca “protecţie”.

Din datele publicate de MVD, peste 300 de organizaţii mafiote din Rusia şi-au extins activitatea şi în exterior. Prezentă în peste 50 de alte ţări, mafia rusească forţat aranjamente cu celelalte organizaţii criminale internaţionale pentru împărţirea teritoriilor. Activitatea criminală a ruşilor a fost identificată în peste 20 de oraşe din SUA, fiind implicată în activităţi precum trafic de droguri, prostituţie, arme, şantaj, spionaj, asasinate, spălări de bani şi fraude bancare.

În ceea ce priveşte formele de manifestare internă a crimei organizate, unul din locurile cele mai importante îl deţine spălarea banilor murdari. Spre deosebire de Occident, unde această operaţie presupune un sistem complicat şi metode ultrasofisticate, în Rusia banii obţinuţi din activităţi criminale pot fi folosiţi în circuitul legal fără nici un fel de reţinere.

Necesitatea reciclării banilor apare numai când aceştia provin din acţiuni mafiote la scară supradimensională, caz în care este vorba de fonduri “invizibile”, de ordinul miliardelor, sustrase din conturi bancare pe bază de documente false.

O activitate practicată tot mai intens în ultimul timp de organizaţiile criminale ruse o constituie comerţul ilegal cu arme, muniţie şi explozivi, estimându-se că, în prezent, în mâinile criminalilor s-ar afla, în mod ilegal, circa 150.000 de arme.

Această activitate este strâns legată de corupţia existentă în cadrul structurilor militare, care în prezent a atins cote îngrijorătoare: peste 100 de generali şi amirali sunt investigaţi pe motive de furt şi alte activităţi criminale. Armamentul şi muniţia din dotarea forţelor armate sunt vândute frecvent, în mod ilegal, altor ţări. Vehicul şi convoaie militare, necontolate de către poliţie sau vameşi, transportă ilegal mărfuri de contrabandă peste graniţă, vânzând materiale militare, arme, muniţii şi droguri. Militarii ruşi au vândut mai multe elicoptere cartelurilor internaţionale de traficanţi de droguri la preţul de 1 milion de dolari bucata.

Traficul, consumul şi producerea celor două feluri de droguri, natural şi sintetic, reprezintă, de asemenea, o sursă importantă de venituri pentru organizaţiile mafiote ruse.

Dispunând de dotări logistice ultramoderne, superioare celor organizate de organele de specialitate, şi recurgând la mijloace şi metode din arsenalul grupărilor teroriste şi al serviciilor secrete, organizaţiile ruse de tip mafiot tind să-şi exercite dominaţia asupra procesului de privatizare, precum şi asupra sistemului financiar-bancar, patronatului şi distribuţiei de materii prime, materiale şi resurse, în acest sens fiind valorificate cu maximă eficienţă serviciile unor elemente coruptibile din aparatul de stat. Serviciile oferite de oficialii corupţi include scutiri de impozite, licenţe de export, transport ilegal de mărfuri, fără control şi taxe vamale. Ei acordă contracte guvernamentale şi asigură nepedepsirea în cazul descoperirii afacerii.

Mai mult decât atât, se apreciază că puterea reală în Rusia este deţinută de şefii grupărilor criminale şi de aliaţii lor, foşti oficiali KGB şi membri ai nomenclaturii comuniste care s-au îmbogăţit rapid în timpul privatizării, pe care au manipulat-o în favoarea lor.

Ei îşi promovează candidaţii proprii în alegeri şi finanţează campania electorală, una populistă şi cu nuanţe anticorupţie. Chiar şi posturile de asistenţi ai Dumei sunt cumpărate de criminali prin oamenii lor.

Această situaţie de fapt a determinat o reacţie din partea statului care s-a materializat în modificarea Codului penal, în sensul înăspririi reglementărilor referitoare la activităţile ilegale care intră în conţinutul laturii obiective a crimei organizate. Pe 24 mai 1996, Duma adoptă noua formă a Codului penal, după o perioadă de trei ani de dezbateri şi discuţii contradictorii, el intrând în vigoare la 1 ianuarie 1997.

Potrivit legislaţiei ruse, organizaţia criminală reprezintă o comunitate de până la 1.000 de persoane care se ocupă în mod sistematic de activităţi criminale şi care se protejează în faţa legii prin corupţie.

Departamentul pentru Controlul Crimei Organizate din Ministerul de Interne al Federaţiei Ruse defineşte organizaţiile criminale ca fiind grupări care desfăşoară activitate criminală în scopul obţinerii de profituri substanţiale, cu capacitatea de a sesiza şi funcţiona pe termen lung, cu o diviziune a muncii bine conturată, dar redusă, care dispun de mijloace de comunicare internă sofisticate şi capacitatea de a concentra resursele, de a asigura secretul şi de a lua măsurile de protecţie necesare.

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

Capitolul IV: PREVENIREA ŞI COMBATEREA CRIMINALITĂŢII PE PLAN EUROPEAN

 

În aproape 40 de ani, Consiliul Europei a elaborat un ansamblu de convenţii privind cooperarea internaţională în materie penală care, completate cu un mare număr de recomandări, constituie un adevărat corp de drept european în acest domeniu.

Proiectul spaţiului judiciar penal european, prezentat pentru prima dată în 1977, şi-a găsit concretizarea în activitatea normativă a Consiliului Europei, a cărui operă penală este astfel concepută încât să nu afecteze atributele suveranităţii naţionale a statelor membre, majoritatea convenţiilor penale conţinând prevederi în acest sens.

Organismul specializat al Consiliului Europei cu atribuţii în domeniul prevenirii şi combaterii criminalităţii este Comitetul european pentru probleme criminale, creat în 1957. Acesta îşi bazează activitatea pe subcomitete şi grupuri de lucru şi acţionează pentru realizarea unor proiecte de convenţii şi rezoluţii, transmise spre adoptare Comitetului Miniştrilor. Activitatea Comitetului vizează două aspecte de mare importanţă: armonizarea legislaţiilor ţărilor membre şi asistenţa juridică în materie penală.

În domeniul clasic al asistenţei judiciare penale internaţionale au fost adoptate o serie de convenţii, pe care le vom trece în revistă. În primul rând, este vorba de Convenţia europeană pentru asistenţa juridică în materie penală, deschisă spre semnare la 20 aprilie 1962. Asistenţa judiciară se acordă în orice procedură care vizează infracţiuni a căror reprimare este, în momentul solicitării, de competenţa autorităţilor judiciare ale părţii solicitante, cu excepţia hotărârilor de arestare şi a infracţiunilor care îmbracă un caracter militar. De asemenea, asistenţa judiciară poate fi refuzată pentru infracţiuni politice sau atunci când partea solicitată apreciază că executarea cererii este de natură să aducă atingere suveranităţii, securităţii, ordinii publice sau altor interese esenţiale ale ţării sale (ale statului şi nu ale individului), incluzând şi interese de ordin economic.

Convenţia reglementează modul de executare a comisiilor rogatorii care vizează audierea de martori, experţi şi învinuiţi, cercetarea la faţa locului, percheziţiile şi confiscările de obiecte, instituie reguli privind transmiterea de obiecte, remiterea actelor de procedură şi a hotărârilor judiciare, prevede o serie de imunităţi pentru martorii şi experţii citaţi să compară în faţa autorităţilor judiciare ale părţii solicitante şi, de asemenea, statuează asupra modului de comunicare a datelor din cazierul judiciar şi a schimbului de informaţii privind condamnările.

Convenţia a fost urmată de o serie de rezoluţii şi recomandări, impusă de practica judiciară a statelor, şi, de asemenea, de un Protocol adiţional, elaborat de un comitet de experţi şi adoptat de Comitetul Miniştrilor la 14 martie 1978, ca urmare a slăbiciunilor, de ordin practic, ale Convenţiei în privinţa reprimării infracţiunilor fiscale şi care provoacă daune însemnate economiilor naţionale. România a semnat şi ratificat această convenţie.

La 17 iunie 1968, statele membre ale Consiliului Europei au semnat Convenţia europeană în domeniul informaţiei asupra dreptului străin, urmată, la 15 martie 1978, de un Protocol adiţional.

Problema extrădării s-a situat în atenţia Consiliului Europei încă de la începutul existenţei acestuia. Convenţia europeană de extrădare a fost semnată la Paris, la 13 decembrie 1957, a intrat în vigoare la 18 aprilie 1960 şi a fost semnată de 36 de ţări, printre care şi România.

Convenţia reglementează obligaţia de extrădare, faptele pasibile de extrădare, cu excepţia infracţiunilor politice, militare şi fiscale, problema extrădării resortisanţilor proprii, cazurile în care extrădarea poate fi refuzată sau nu este acordată, condiţiile pe care trebuie să le îndeplinească o cerere de extrădare, instituie regula specialităţii extrădării, stabileşte condiţiile de arestare provizorie în vederea extrădării, ordinea de preferinţă în cazul concursului de cereri de extrădare, modalitatea de predare a extrădatului şi a obiectelor, problema tranzitării persoanei extrădate pe teritoriul unui stat terţ, precum şi o serie de reguli procedurale.

Convenţia a fost completată de două Protocoale adiţionale, primul la 15 octombrie 1975, cel de-al doilea la 17 martie 1978. De asemenea, în vederea aplicării unitare a prevederilor Convenţiei şi a Protocoalelor sale adiţionale, Comitetul Miniştrilor a adoptat o serie de recomandări şi rezoluţii.

În domeniul supravegherii şi executării hotărârilor judecătoreşti, Consiliul Europei, prin organismele sale specializate, a adoptat trei convenţii: 

· Convenţia europeană pentru supravegherea persoanelor condamnate sau liberate condiţionat, deschisă spre semnare la 30 mai 1964, urmăreşte instituirea unui sistem de cooperare internaţională, susceptibil să permită, pe teritoriul unui stat semnatar, punerea în aplicare a măsurilor condiţionale (suspendare, probare, liberare anticipată sau măsuri analoage), concomitente sau posterioare condamnărilor pronunţate într-un stat parte la Convenţie (prevederile Convenţiei au fost completate cu o serie de recomandări ale Comitetului Miniştrilor, menite să faciliteze aplicarea acesteia); 

· Convenţia europeană asupra valorii internaţionale a sentinţelor represive, deschisă spre semnare la 28 mai 1970, consacră o serie de principii fundamentale, şi anume: recunoaşterea ca regulă generală, a sentinţelor represive străine; considerarea in concreto a dublei incriminări a faptelor; prescripţia sancţiunii să nu fie împlinită; amnistia împiedică, în anumite condiţii, recunoaşterea sentinţelor pronunţate în străinătate; procedura utilizată în statul solicitant să fie conformă cu dispoziţiile Convenţiei Europene a Drepturilor Omului (pentru facilitarea aplicării Conveţiei, Comitetul Miniştrilor a adoptat o rezoluţie şi o recomandare; România nu a semnat încă această Convenţie); 

· Convenţia asupra transferării persoanelor condamnate, deschisă spre semnare la 21 martie 1983, are ca obiect facilitarea transferului deţinuţilor străini către ţările lor de origine (şi în acest caz, pentru facilitarea aplicării sale, Comitetul Miniştrilor a adoptat o serie de recomandări).

Ca urmare a Recomandării Adunării Parlamentare a Consiliului Europei din 22 ianuarie 1965 privind reglementarea conflictelor de competenţă în materie represivă, la 15 mai 1972 a fost deschisă spre semnare statelor membre Convenţia europeană asupra transmiterii procedurilor represive. Convenţia defineşte termenii de “infracţiune” şi “sancţiune”, stabileşte condiţiile transmiterii urmăririlor, competenţa judiciară şi dreptul aplicabil, efectul cererii de urmărire asupra statului solicitant, comunicarea între autorităţile statului solicitant şi cele ale statului solicitat, valoarea cercetării şi instrucţiei, probleme legate de prescripţie, situaţia infracţiunilor pentru care este necesară o plângere, măsurile provizorii în statul solicitat, pluralitatea procedurilor represive şi principiul non bis in idem. România nu a semnat încă această Convenţie.

Consiliul Europei a adoptat o serie de reglementări referitoare la anumite infracţiuni şi persoanele implicate în comiterea lor.

În ceea ce priveşte combaterea terorismului internaţional, Convenţia europeană pentru reprimarea terorismului a fost deschisă spre semnare statelor membre la 27 ianuarie 1977. Convenţia modifică şi completează convenţiile de extrădare care permiteau, limitat şi lacunar, luarea unor măsuri concrete împotriva criminalităţii de mare violenţă. Considerând că gravitatea şi consecinţele actelor teroriste sunt de aşa natură încât elementul lor penal primează asupra eventualelor aspecte politice ale acestora, convenţia permite ca teroriştii să fie urmăriţi şi pedepsiţi atât timp cât se află pe teritoriul statelor membre ale Consiliului Europei.

Pentru a cuprinde o arie cât mai largă de infracţiuni grave, convenţia enumeră infracţiunile care nu sunt considerate ca infracţiuni politice, în vederea acceptării extrădării, precum şi infracţiunile conexe infracţiunilor politice şi cele inspirate de mobiluri politice. Convenţia conţine o clauză deosebit de importantă, în sensul că prevederile oricăror tratate şi acorduri de extrădare aplicabile între statele contractante, inclusiv Convenţia europeană de extrădare, sunt modificate, în ceea ce priveşte relaţiile între statele contractante, în măsura în care ele nu sunt compatibile cu Convenţia europeană pentru reprimarea terorismului. Convenţia a fost ratificată de 29 de ţări membre ale Consiliului Europei, între care şi România. Anterior adoptării Convenţiei, Comitetul Miniştrilor a formulat o serie de recomandări referitoare la pirateria aeriană, la protecţia membrilor misiunilor diplomatice şi consulare, la cooperarea internaţională în materie de urmărire şi reprimare a actelor de terorism.

În ceea ce priveşte protecţia patrimoniului cultural al popoarelor, în conformitate cu programul definit prin Convenţia culturală europeană care consacră existenţa unui patrimoniu cultural comun al Europei şi angajamentul statelor membre ale Consiliului Europei de a-l salvgarda, Comitetul Miniştrilor a adoptat şi deschis spre semnare, la 23 iunie 1985, Convenţia europeană privind infracţiunile care vizează bunuri culturale.

Convenţia are ca obiect prezervarea bunurilor culturale de principalul pericol care le ameninţă: criminalitatea organizată. Convenţia stabileşte categoriile de bunuri culturale şi infracţiunile avute în vedere, instituie obligaţia statelor de a lua măsurile necesare pentru a promova în rândurile publicului conştiinţa necesităţii protecţiei bunurilor culturale, precum şi angajamentul general de a colabora pentru prevenirea infracţiunilor ce vizează bunuri culturale şi descoperirea bunurilor culturale sustrase ca urmare a acestora. Convenţia clarifică problema restituirii bunurilor culturale, prin două forme de cooperare: avizarea unui stat semnatar în legătură cu bunurile culturale sustrase ori găsite pentru a facilita descoperirea acestora sau instituirea unei proceduri în vederea restituirii şi executarea comisiilor rogatorii. De asemenea, sunt reglementate reprimarea actelor care aduc atingere patrimoniului cultural, regulile de competenţă internaţională pentru urmărirea şi judecarea infracţiunilor vizând bunuri culturale, conflictele de competenţă şi principiul non bis in idem.

Convenţia a fost semnată, până în prezent, de şase ţări, însă nu a intrat încă în vigoare, nefiind ratificată de minimum trei state.

În ceea ce priveşte confiscarea produsului criminalităţii, această problemă se pune îndeosebi în legătură cu combaterea unor forme grave ale criminalităţii transnaţionale organizate, cum ar fi: traficul cu droguri, de arme şi explozivi, terorismul internaţional. În această materie, Consiliul Europei a adoptat două importante instrumente juridice: 

· Convenţia europeană privind spălarea banilor, depistarea, sechestrul şi confiscarea produselor infracţiunii a fost adoptată de Comitetul Miniştrilor şi deschisă spre semnare la 8 noiembrie 1990. Convenţia stabileşte măsurile ce trebuie luate la nivel naţional, de statele membre: confiscarea, măsuri de investigaţie şi măsuri provizorii. Ea obligă părţile să adopte prerogative şi tehnici speciale de investigaţie şi instituie obligaţia pentru părţi să confere caracter de infracţiune unor acte de spălare a banilor. Convenţia reglementează, totodată, principiile generale şi măsurile de cooperare internaţională, asistenţa în scop de investigaţii, măsurile provizorii ce trebuie dispuse la cererea altei părţi, confiscarea şi modul de executare al acesteia în cazul instrumentelor sau produselor, motivele de refuz şi anulare a confiscării. Convenţia tratează, de asemenea, procedura în lipsa inculpatului, notificarea unor documente şi protejarea dreptului terţilor, problema secretului bancar, recunoaşterea hotărârilor străine, regulile de procedură şi cooperare în această materie. Nu sunt omise două aspecte importante: problema confidenţialităţii şi problema despăgubirilor în caz de responsabilitate pentru daune provocate unei persoane. Convenţia a fost semnată de 27 de state, din care 14 au ratificat-o deja.

· Acordul referitor la combaterea traficului ilicit de droguri desfăşurat în marea liberă, pentru punerea în aplicare a art.17 din Convenţia Naţiunilor Unite împotriva traficului ilicit de stupefiante şi substanţe psihotrope, a fost deschis spre semnare statelor membre ale Consiliului Europei la 31 ianuarie 1995. Acordul defineşte termenii utilizaţi în cuprinsul textului: “statul care intervine”, “competenţa preferenţială”, “infracţiune pertinentă” şi “navă”. Apoi, tratează problemele esenţiale ale cooperării internaţionale în scopul reprimării traficului de stupefiante în marea liberă: principii generale, procedurile navelor şi executarea acestora, dispoziţii privind exercitarea competenţei de către statul care intervine şi statul pavilionului, precum şi o serie de reguli generale de procedură, mai precis: autorităţile competente, forma cererilor şi limba în care sunt redactate, conţinutul cererilor, informarea proprietarilor şi căpitanilor de navă, utilizarea restrânsă a informaţiilor, suportarea cheltuielilor şi a daunelor-interese. Acordul a fost semnat de cinci ţări, însă nu a intrat încă în vigoare.

În ceea ce priveşte cooperarea referitoare la armele de foc, Consiliul Europei a elaborat Convenţia europeană asupra controlului dobândirii şi deţinerii armelor de foc de către particulari, deschisă spre semnare statelor membre la 28 iunie 1978. Convenţia stabileşte obligaţiile părţilor în reprimarea traficului ilicit cu arme de foc, acestea având libertatea deplină să elaboreze reglementările legale necesare. Notificarea tranzacţiilor cu arme de foc este obligatorie: statul contractant pe teritoriul căruia o armă este vândută, transferată sau cedată cu orice titlu unei persoane cu reşedinţa pe teritoriul altei părţi contractante trebuie să notifice acest lucru acelei părţi. Convenţia instituie şi un alt sistem de control internaţional, cel al dublei autorizări conform căruia fiecare parte contractantă ia măsurile potrivite pentru a se asigura că nici o armă de foc aflată pe teritoriul său nu va fi vândută, transferată sau cedată, sub orice titlu, unei persoane care nu este rezidentă acolo şi care nu a obţinut, în prealabil, autorizaţia autorităţilor competente ale părţii contractante respective. Convenţia prevede şi posibilitatea ca aceste autorizaţii să fie înlocuite printr-un permis internaţional. Ulterior, Comitetul Miniştrilor a completat, printr-o recomandare, prevederile Convenţiei. Convenţia a fost semnată de 16 state (între care şi România), dintre care 9 au şi ratificat-o deja.

În ceea ce priveşte despăgubirea victimelor unei infracţiuni violente, o Convenţie europeană a fost deschisă spre semnare statelor membre ale Cconsiliului Europei la 24 noiembrie 1983.

Deşi, de principiu, despăgubirea victimei ar trebui să cadă în sarcina infractorului, în practică acest lucru se întâmplă foarte rar, mai ales că, de multe ori, infractorul nu este descoperit sau este insolvabil. Scopurile Convenţiei sunt: armonizarea pe plan european a principiilor directoare (dispoziţii minimale) relative la despăgubirea victimelor infracţiunilor violente; asigurarea cooperării între părţile contractante în acest domeniu, includerea despăgubirii victimelor străine de către statul pe teritoriul căruia s-a comis infracţiunea şi asistenţa mutuală asupra tuturor problemelor referitoare la această despăgubire. Specific acestei convenţii este faptul că ea nu se aplică direct de către state, ci părţile se angajează să-şi adapteze legislaţia prezentă şi viitoare, precum şi practica administrativă, la principiile enunţate de Convenţie.

În completarea dispoziţiilor Convenţiei, Comitetul Miniştrilor a adoptat o recomandare în legătură cu poziţia victimei în cadrul dreptului penal şi a procedurii penale. Convenţia a fost semnată de 14 ţări, fiind ratificată de 10 state semnatare; România nu a semnat încă această Convenţie.

Cu ocazia reuniunii sale din 21-25 martie 1994, Comitetul european pentru probleme criminale a aprobat textul definitiv al Proiectului Convenţiei europene generale asupra cooperării interstatale în domeniul penal, care conţine: dispoziţiile comune aplicabile celor patru metode specifice cooperării interstatale în domeniul penal (extrădarea, asistenţa judiciară în materie penală, transmiterea procedurilor represive, supravegherea şi executarea sancţiunilor); normele relative privind coexistenţa între tratatele deja existente în acest domeniu şi tratatul multilateral propus.

Cea de-a 19-a Conferinţă a Miniştrilor Europeni de Justiţie a recomandat Comitetului Miniştrilor al Consiliului Europei crearea unui Grup multidisciplinar asupra corupţiei, care, potrivit mandatului încredinţat, şi-a alcătuit un Program de lucru detaliat, cu scadenţă în anul 2000, format din patru capitole:

· distincţia între ceea ce este permis şi ceea ce este interzis în materie de corupţie;

· instituţii şi categorii de persoane cu roluri şi responsabilităţi specifice în raport cu corupţia;

· prevenirea, investigarea, sancţionarea corupţiei şi cooperarea internaţională;

· subiecte cu caracter general, importante pentru lupta împotriva corupţiei, între care finanţarea partidelor politice, rolul grupurilor de presiune, mass-media şi lupta împotriva corupţiei.

În cadrul aceluiaşi program, Grupul multidisciplinar asupra corupţiei şi-a propus şi realizarea unor cercetări criminologice asupra fenomenului corupţiei.

* 

· * 

Printre preocupările Iniţiativei Central Europene se numără şi fenomenul crimei organizate, care capătă conotaţii specifice în fostele ţări totalitare şi aflate în tranziţie. La 25 octombrie 1977, Preşedinţii Parlamentelor Iniţiativei Central Europene au lansat Carta de la Trieste asupra crimei organizate, iar la Conferinţa miniştrilor de externe din statele membre ale organizaţiei menţionate (Trieste, 9-10 octombrie 1998) a fost adptată Declaraţia asupra crimei organizate (cele două documente sunt prezentate în anexă).

 

 

 

 

 

 

 

 

 

 

 

 

 

 

 

 

Capitolul V: CONCLUZII

În baza datelor expuse până acum se poate afirma cu certitudine că fenomenul crimei organizate a cunoscut în ultimii ani o expansiune fără precedent caracterizată prin creşterea de la zi la zi a formelor sale de manifestare, acestea urcând de la domeniile tradiţionale - cum sunt jocurile de noroc, camăta şi prostituţia, la traficul internaţional de automobile furate, furtul obiectelor de artă şi arheologie, fraude cu cărţi de credit, comerţ cu animale rare, trafic de arme - şi culminând cu organizarea activităţilor infracţionale după modelul companiilor legale, cu sectoare de achiziţii, producţie, transport şi desfacere, alături de care se află sectorul de “constrângere”, care intră în acţiune când una din rotiţele sistemului se blochează.

Desfăşurarea acestor activităţi criminale este legată întotdeauna de nevoia de a spăla banii, operaţiune care, în prezent, se execută prin metode noi şi tot mai sofisticate, prin intermediul cărora cartelurile criminale pot prelua chiar controlul unor instituţii bancare.

În aceste condiţii, statele au încercat să creeze instrumente legale cât mai eficiente şi operative, prin care să se încerce stoparea sau cel puţin diminuarea fenomenului infracţional al crimei organizate.

Este vorba, în primul rând, de incriminarea în Codurile penale, ca infracţiuni de sine-stătătoare, a faptelor care pot căpăta complexitatea şi gradul de pericol social ale unei activităţi de tipul crimei organizate. În unele state, reglementarea penală a mers şi mai în profunzime, în sensul că împrejurarea că o persoană este membră a unei organizaţii criminale este considerată ca o circumstanţă agravantă în cazul săvârşirii uneia din infracţiunile prezentate în partea specială a Codului penal şi care poate forma conţinutul modalităţii de manifestare a crimei organizate. Mai mult decât atât, în alte state, împrejurarea că o persoană este membră a unei organizaţii criminale este incriminată ca infracţiune de sine-stătătoare.

Datorită faptului că formele de existenţă a crimei organizate cunosc o mare varietate şi fiecare stat vădeşte o anumită specificitate în ceea ce priveşte ponderea uneia sau alteia dintre aceste forme, în anumite situaţii s-a simţit nevoia ca, pe lângă reglementarea generală cuprinsă în Codurile penale, acesta să fie dublată prin legi speciale (Franţa, Germania, Italia).

Alte state merg mai departe, întărind reglementarea internă cu privire la crima organizată prin tratate bilaterale, menite să faciliteze circulaţia informaţiilor între organele competente în materie ale diferitelor state şi să mărească operativitatea în lupta împotriva crimei organizate, cum este Tratatul de întrajutorare judiciară, semnat în 1973 de Elveţia şi SUA.

Cu toate acestea, rapoartele prezentate şi dezbaterile ce au avut loc în ultima perioadă în cadrul organismelor specializate ale ONU şi Uniunii Europene au scos în evidenţă faptul că eforturile întreprinse de state pentru a face faţă creşterii criminalităţii organizate s-au soldat cu rezultate minime, în timp ce o multitudine de factori au determinat o rapidă internaţionalizare a fenomenului, avându-se aici în vedere, în special, ţările Europei Centrale şi de Est, Rusia constituind, în fapt, unul dintre focarele cele mai importante ale crimei organizate, alături de SUA şi Italia.

În cadrul problematicii generale privind crima organizată, aspectul cel mai acut şi cu ponderea cea mai mare la nivel mondial îl constituie activitatea de spălare a banilor, care a căpătat în ultimul timp proporţiile unei afaceri de amploare. Este adevărat că de multe ori descoperirea unor activităţi de acest gen este îngreunată de supraîncărcarea sistemului financiar internaţional, astfel încât este foarte dificil să se urmărească conturile, operaţiunile contabile şi traseele întortocheate utilizate de societăţile şi întreprinderile aflate sub controlul organizaţiei criminale. La aceasta se adaugă şi secretul operaţiunilor bancare, care este utilizat de infractori tocmai în acoperirea operaţiunilor ilicite şi în spălarea banilor, dar şi faptul că, în acest domeniu, pregătirea poliţiştilor, procurorilor şi judecătorilor nu a ţinut pasul cu dezvoltarea funcţională şi materială a sistemului bancar.

Alături de aceste împrejurări obiective, trebuie menţionat şi faptul că spălarea banilor nu este încă incriminată ca infracţiune în multe ţări, printre care şi România, deşi Convenţia ONU împotriva traficului de droguri şi substanţe psihotrope din 1988 obligă statele semnatare şi la adoptarea unor legi şi regulamente bancare mai severe, care să combată tentativele de spălare a banilor proveniţi din activităţi infracţionale, în general, şi din traficul de droguri, în special.

Este unanim recunoscut de către specialiştii în materie faptul că omenirea va fi confruntată, în viitor, cu o creştere explozivă a criminalităţii organizate în materie de informatică, situaţie ce impune, în scop preventiv, adoptarea de urgenţă a unei legislaţii adecvate, pregătirea de specialişti în domeniu, inclusiv investigatori şi anchetatori, concomitent cu îmbunătăţirea modului de supraveghere a sistemului financiar-bancar. Noile prevederi legislative ce urmează a se adopta trebuie, în mod obligatoriu, să reglementeze şi să permită o detectare mai rapidă a operaţiunilor de spălare a banilor, prin instituirea unor obligaţii ferme pentru funcţionarii bancari de a supraveghea şi denunţa operaţiunile ilegale sau dubioase, precum şi prin limitarea secretului bancar, care la ora actuală favorizează extrem de eficient manoperele frauduloase de natură a şterge urmele surselor şi originii unor sume imense de provenienţă ilicită.

Aceste măsuri se impun ca o necesitate, cu atât mai mult cu cât se pare că secolul 21 va aduce cu sine o înflorire fără precedent a tuturor activităţilor considerate ca fiind forme de manifestare a crimei organizate. Aceasta înseamnă că ea va dispune de o structură organizatorică mult mai sofisticată şi un staff mult mai bine pregătit, răspândite practic în întraga lume, ceea ce îi va da posibilitatea să exercite o enormă influenţă, atât în domeniul economic, cât şi în cel politic.

În acest sens, unul dintre cei mai celebri analişti în domeniu, Richter H. Moore Jr., aprecia că:

“Membrii structurilor criminale sunt pe punctul de a deţine poziţii cheie în activităţi economice perfect legale alături de cele deţinute în activităţile de tip mafiot. Crima organizată va dispune de cea mai performantă tehnologie şi cei mai pregătiţi specialişti, ceea ce îi va conferi o putere fără precedent şi îi va permite să opereze la o scară inimaginabilă astăzi.”

“Această viziune asupra crimei organizate a secolului 21" -susţine autorul- "va deveni curând realitate".

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

Anexă

 

 

CARTA DE LA TRIESTE

ASUPRA CRIMEI ORGANIZATE

 

Preşedinţii Parlamentelor Iniţiativei Central Europene, întruniţi la Trieste pe 25 octombrie 1997,

Considerând crima organizată drept unul dintre cele mai serioase pericole pentru drepturile fundamentale ale cetăţenilor, pentru democraţiile moderne şi pentru dezvoltarea sănătoasă a pieţelor;

Considerând că Europa Centrală şi de Est şi Europa de Sud-Est sunt zone importante de risc, din motive politice şi geografice şi datorită prezenţei între graniţele lor a unui număr de organizaţii criminale puternice;

Reafirmând poziţiile susţinute de organizaţiile internaţionale, respectiv Naţiunile Unite, Consiliul Baltic şi Consiliul de Cooperare Economică a Mării Negre;

Luând notă de Programul de Acţiune Împotriva Crimei Organizate adoptat de Consiliul Miniştrilor de Justiţie şi Miniştrilor de Interne pe 28 aprilie 1997 şi însuşit de Consiliul Europei pe 16-17 iunie la Amsterdam;

Ţinând cont de Rezoluţia adoptată de Parlamentul Europei pe 12 iunie 1997 pentru crearea unei zone legislative şi de impunere a legii împotriva crimei organizate;

susţine cu tărie necesitatea ca

a. ori de câte ori va fi posibil, Parlamentele să înfiinţeze comisii de investigare a amplorii crimei organizate, să supună la vot prevederile legislative şi administrative corespunzătoare şi să controleze implementarea ulterioară a acestora;

b. Parlamentele şi Guvernele să acorde cea mai mare prioritate prevenirii şi pedepsirii corupţiei, acest fapt constituind un aspect esenţial al luptei împotriva crimei organizate;

c. Parlamentele să adopte toate măsurile corespunzătoare şi să determine Guvernele să facă efortul de a crea o zonă internaţională de impunere a legii, bazată pe o definiţie comună a crimei organizate, în scopul apărării economiei de efectele crimei, de a combate acţiunile de spălare a banilor, de a confisca proprietăţile şi bunurile deţinute de crima organizată şi a le utiliza în scopuri sociale;

d. Parlamentele să stabilească, ori de câte ori va fi posibil, legături cu şcolile pentru a familiariza tinerele generaţii cu funcţionarea instituţiilor democratice şi în scopul de a promova ataşamentul faţă de democraţie şi faţă de responsabilităţile civice;

e. Preşedinţii Parlamentelor din ţările membre CEI împreună cu guvernele să se preocupe de problemele referitoare la lupta împotriva crimei organizate şi să asigure coordonarea necesară în cadrul compartimentelor respective;

f. Guvernele să fie informate asupra rezultatelor acestei Conferinţe, astfel ca, la următoarea întrunire de la Sarajevo să fie reafirmată şi întărită decizia de a lupta împotriva traficului de droguri, adoptată la Graz, în noiembrie 1996, avându-se în vedere suplimentarea măsurilor şi resurselor menite prevenirii şi pedepsirii crimei organizate din Europa Centrală şi de Est;

g. Centru de Informare şi Documentare al CEI să servească statelor membre drept punct focalizator al schimburilor periodice de informaţii pe acest subiect;

h. Concluziile prezentei Conferinţe să fie transmise preşedinţilor Parlamentului European, Consiliului Europei, Consiliului Baltic şi Consiliului Cooperării Economice a Mării Negre, pentru a se promova schimbul de informaţii şi stabilirea de contacte mai susţinute între CEI şi Uniunea Europeană pe această temă, ca şi o strânsă cooperare cu alte organizaţii internaţionale şi grupuri de experţi;

i. Să se înfiinţeze un grup de lucru al preşedinţilor Parlamentelor pentru coordonarea acţiunilor mai sus menţionate şi care să întocmească un raport la următoarea Conferinţă a Preşedinţilor de Parlamente din ţările membre CEI ce se va ţine în Austria anul viitor.

 

 

 

 

 

 

 

 

 

 

 

 

INIŢIATIVA CENTRAL EUROPEANĂ (CEI)

Conferinţa miniştrilor de interne 

din statele membre ale Iniţiativei Central Europene

Trieste, 9-10 octombrie 1998

DECLARAŢIE ASUPRA COMBATERII CRIMEI ORGANIZATE

adoptată de miniştrii de interne din statele membre

ale Iniţiativei Central Europene

 

Miniştrii de interne (sau reprezentanţii) din Albania, Austria, Belarus (Belarus nu a fost prezentă la Conferinţa de la Trieste), Bosnia şi Herţegovina, Bulgaria, Croaţia, Republica Cehă, Ungaria, Italia, Macedonia, Moldova, Polonia, România, Slovacia, Slovenia şi Ukraina

întruniţi la Trieste între 9-10 octombrie 1998 la prima Conferinţă a miniştrilor de interne din statele membre ale Iniţiativei Central Europene (CEI) asupra crimei organizate, 

RECUNOSCÂND că această crimă

· a căpătat o dimensiune transnaţională;

· constituie o ameninţare asupra statelor membre CEI;

· afectează dezvoltarea normală a activităţilor economice şi sociale şi afectează în mod negativ securitatea şi calitatea vieţii persoanelor;

· profită de lipsa de armonizare dintre legislaţiile naţionale în acest domeniu;

· nu poate fi combătută cu succes prin acţiunea izolată a organelor naţionale de impunere a legii şi prin căile şi mijloacele aflate la îndemâna fiecăruia dintre aceste state;

CONSIDERÂND că lupta împotriva crimei organizate transnaţionale este unul dintre obiectivele fundamentale de interes comun ale statelor membre CEI;

CONFIRMÂND – în lumina concluziilor Conferinţei Naţiunilor Unite de la Neapole asupra crimei transnaţionale, ţinută în noiembrei, 1994 - nevoia de a întări lupta împotriva crimei organizate transnaţionale;

ŢINÂND CONT de indicaţiile conţinute în Planul de Acţiune împotriva crimei organizate (doc.7421/97 JAI 14), adoptat de Consiliul Europei la Amsterdam, în iunie 1997;

ŢINÂND CONT de Declaraţia şi Planul de Acţiune, adoptate la a doua întrunire a şefilor de state şi guverne din Consiliul Europei (10-11 octombrie 1997) şi de Programul de Acţiune împotriva corupţiei al acestuia;

REAFIRMÂND iniţiativele de cooperare pentru combaterea crimei organizate promovate de “Centrul Internaţional al Naţiunilor Unite pentru prevenirea crimei organizate” din Viena;

URMÂND recomandările conţinute în “Carta de la Trieste” asupra crimei organizate, adoptată de preşedinţii parlamentelor statelor membre CEI în octombrie 1997, ca şi orientările declarate de şefii de guverne din statele mebre CEI întruniţi la Sarajevo în noiembrie 1997;

LUÂND ÎN CONSIDERARE concluziile Grupului de lucru ad-hoc al Adunării Experţilor întruniţi la Roma, în aprilie 1998, şi la Bratislava în septembrie 1998, sub preşedinţia Italiei şi Slovaciei, ca şi concluziile şi principiile Declaraţiei Politice pentru lupta împotriva drogurilor narcotice adoptată de Adunarea Generală a ONU la ultima sa întrunire ţinută la New York în iunie 1998,

 

DECLARĂ

că, în vederea prevenirii şi combaterii efective a crimei organizate transnaţionale, sunt necesare următoarele:

1. Promovarea legislaţiei asemănătoare a statelor membre CEI şi examinarea posibilităţii de incrimina cazuri comune în domeniul în discuţie.

2. Focalizarea eforturilor de anchetă asupra activităţilor care devin tranzitări (fluxuri) transnaţionale ilegale conduse de organizaţii criminale şi care afectează teritoriile statelor membre CEI. Astfel, trebuie conferit un rol major luptei împotriva:

· traficului ilegal de droguri, incluzând toate activităţile conexe, cum ar fi producţia, transportul, depozitarea şi distribuţia substanţelor psihotropice ilicite, inclusiv a celor sintetice, ca şi a precursorilor chimici ai acestora;

· traficului de fiinţe umane, atât în ce priveşte organizarea şi exploatarea fluxurilor imigraţiei ilegale, cât şi comerţul cu femei şi copii în scopul prostituţiei;

· traficului de capital ilicit şi activităţii conexe de spălarea a banilor;

· tuturor celorlalte activităţi ilicite grave care implică grupurile criminale transnaţionale.

3) Asigurarea centralizării, la nivel naţional, a informaţiilor asupra crimei organizate, ca şi derularea unor indicatori statistici omogeni.

4) Dezvoltarea cooperării între statele membre prin intermediul unui schimb rapid de informaţii, pentru asigurarea unei cunoaşteri comune mai bune a organizaţiilor criminale, a structurii lor organizatorice şi a activităţilor acestora.

5) Îmbunătăţirea cooperării între statele membre pe durata anchetelor , pentru asigurarea urmăririi penale a anchetelor crimei organizate şi depistarea profiturilor ilicite şi provenite din spălări de bani, în scopul scoaterii lor de sub controlul organizaţiilor criminale şi prevenirii dezvoltării lor economice.

6)Stabilirea şi identificarea unor birouri naţionale de legătură la nivel investigaţional. Anterior procesului de centralizare a informaţiilor făcut de aceste birouri în cursul dimineţii, ar fi posibil – de exemplu prin canalele INTERPOL – să se efectueze un schimb rapid de informaţii şi să se stabilească angajamente pentru demararea unor investigaţii comune.

Miniştrii de interne mandatează Grupul de lucru ad-hoc al Experţilor în combaterea crimei organizate, care de acum înainte va deveni un grup de lucru permanent al CEI, să înfiinţeze sub-grupuri, unde este necesar, pentru a stabili – prin intermediul unor întruniri regulate care să fie ţinute de cel puţin două ori pe an – stadiul cooperării între serviciile naţionale abilitate cu impunerea legii, ca şi a identifica viitoare domenii şi noi mijloace tehnologice pentru stăvilirea crimei organizate.

